Абаза литература ащаквгылра, атшауацIыхра, акъагIара угIаквчважвауа уалагарквын ажва аламкIва зымгIва рапхъа упахь дгIагылитI Джыр ХIамид. Абаза гIвгIвчва йрахIба пшдзаз агIвычIвгIвыс дангIадрийыз амш АААК ауи йыхъазла бзагIвра арыхIазыртI.
ЧкIала Георгий
Абаза литература дащатащтIацIагIвыта йквнагадзауата Тобыль Тольыстан йыхьыз рхIвитI. Ауаса ауи ащаквгылра, атшауацIыхра, акъагIара угIаквчважвауа уалагарквын ажва аламкIва зымгIва рапхъа упахь дгIагылитI Джыр ХIамид. Абаза бызшвала йапхъахауата ахабаргIвыраква, ароман, апьеса, агIагвалашвахраква ъагIацIищтыз йгьахъазым ауаса йзаъу. Ауи абаза гвацчпа гIвыра рыцIа йагъьыз агIамта зыхьыз йапщылу хIыгIвгIвчва гIальаматква драбата дпхьадза йауаштI. «УахьчIвала хIара журналиста йхIыму зымгIвагьи, уахьчIвала хIара уысагIв бергьльыта йхIыму зымгIвагьи – заджвзаджвыкI далымшвтуата Джыр ХIамид йбжьагажва змайдзаз, йнапIы пхата йыззйымрауыз дгьаъам», – йгIвуан ауи йыхъазла «йпачва» йрыуазаджвыз ТхIайцIыхв Бемырза.
Адырраква пасата тшрыдызкIылыз
Джыр ХIамид Дауыт йпа асквш 1912 июль а 12 Хъвыжвду кыт апны дйытI. Ауи данхвыцыз уалагата адырраква дхъырхуан, акыт абзазагIв КIвадза Али йпны гIарып бызшва ййырдыруан. Бзита дапхьун, анахьанат апхьагIвчвагьи дырцхърагIун. Асквш 30-ква рагIан ауи апхьартаква зырхъвыхуа акытква йгIархъыкIвшуз Тобыль Тольыстан дидырбатI, агвхъауа бызшвала йаъаз агIахIвахра «Халид тхIамышвкIьа» абаза бызшвала йатайкIта йара йлихыз ахIарыфквала йшигIвызгьи рхIватI.
Йара ауи агIан Тольыстан ачкIвынхвыц йайхIвтI уыжвласыла абазаквагьи дара ргIвыра шрымазлуш, латин хIарыфла йлыххьата, ауаса йдымрыбагъьаскIва йаъаз алфавит зныз атетрадгьи йахъигIвылгIарныс йыйттI. Акыт апны ауагIа адрыпхьауа йаналага арыпхьагIвчва гьнамхъузтIта ауи анхара Джыр ХIамидгьи даланадыркIтI. Аратква зымгIва ХIамид данчкIвынызгьи йдырраква шбзийыз йаквшахIатхитI.
ГIвысквша рахв йхчата уацIыхъван быжьсквша аколхоз данынха амщтахь Джыр ХIамид асквш 1937 агIан коренизация акурсква (СССР ареспубликаква рпны йбзазауа ауагIахъаква йгIарылырхта унашвачпагIвта, млыквнкъвгагIвта, интеллигенцията йдрыхIазыруаз ауагIа рарыпхьара – ауи ауагIахъаква рыбызшваква тшауацIырхра, апхъагылагIвчва гIарылцIла ахъазла йынкъвыргуз «коренизация аполитика» апкъ йтата йакIвшун – аредакция ррытаразга) рпны дапхьарныс дцатI, йара ауи асквш декабрь а 25 ауи Черкесия апны акъральыгIва уысхартаква рынхагIвчва рпрофсоюз аобком (аобласт комитет – аредакция ррытаразга) даунашвачпагIвта ддыргылтI. Асквш 1938 июнь а 1 ауи абаза газет аредакция кыт млыкврхIарала ахъвшара даунашвачпагIвта днарахвтI. Ауаъа дынхауата асквш 1940 агIан Черкесск апедагогика училища дгIалгатI.
Алитература нхара алалра
Агазет йапхъахауата йгIаквицIаз агIвыра Джыр ХIамид йцри кыт Хъвыжвду апны йрыхIазыртI – аколхоз апны рыцIа бзита йынхуз агвып дгIарыквчважватI.
Ауаъа йнанаркIыта Джыр ХIамид йбзазара шабгу абаза журналистики литератури йырпщылан.
«Черкес къапщ» газет аредакция ауат асквшква рагIан абаза литература интеллигенция тшъадыркIылуаз квтан. Йапхъахуз абаза уысагIвчи ажурналисткви йрыланагаз ХIамид алитература бзазара даланахIвитI. Ауи йапхъахуз йгIахIвахра «Льыхв» (агIахIвахра афыр хъада йыхьыз ахьызпI – аредакция ррытаразга) асквш 1940 сентябрь ацIыхъва – октябрь ахъа агIан агазет ахномеркI йгIарыншвалтI, мызкIы анагIвс йара ауаъа йгIаквшватI ужвыгьи йгIахIвахракI «АхIмад йхътшаз».
Йбергьльу абаза литературадырыгIв ТIыгв Владимир йшгIаликIгIаз апшта, Джыр ХIамид йапхъахуз йлитература гIвыраква ауи дыздынхалыз шIалахIваран йа ахабарыжвкви алокIкви йгIархъыхыз гIахIвахран. Апхьахьа йшипхьадзауала «ауагIа ршIалахIвара автор йыбызшва арбайатI, абазаква рхъвыцща йзыгIахънатIтI, ауагIа ръадаб-намыс, рдунейпшыща йыла йгIацIанажьтI».
Йара ауи асквш ноябрь агIан Джыр ХIамид агазет аредактор йтарала дынхатI, йымачв ацIата жваномеркI гIацIтI. Ауыгьи ХIамид йыршIыйара хвы шаквырцIуз азхъацIарагьи шйымаз йаквшахIатхитI.
Ауаса Джыр ХIамид ауи аъара дызланахIваз аршIыйара нхара Абашта айсра Ду йапнакъьатI.
Доватор йыр йрылаз айсыгIв
Джыр ХIамид афронт асквш 1941 июль а 8 дызшIырттI йаргьи зыхьыз ртшхъварала йгуз агенерал Доватор (агенерал-майор, Совет Союз а-Фыр Доватор Лев Михаил йпа – аредакция ррытаразга) унашва зхъицIуз атшчва йгIвбахуз ргвардия корпус дрылашватI. ХIамид ахIвала айсгIвыта йпщбахуз адивизия йаланакIуаз 74-хуз атшчва рполк апны къвырльыкъв йхун, Амараташварта фронт апны дайсуан, асквш 1942 февраль йгIашIарышвта красноармеецта атшчва йгIвбахуз ргвардия корпус йаланакIуаз НКВД (АуацIа уысквала ауагIа ркомиссариат – аредакция ррытаразга) йалкIгIу ахъвшара авзвод кIьыдала дхъыргахтI.
«Асквш 1941 август агIан агъа йбагъьартаква урыгIвста йцаз дрылан, йхъатала намыцакI дищытI, ауи акIвымкIвагьи гвып дрыцта гIван «бзы» (араса йыпхьун агIапшыхвыгIвчва йыртахъу хабар гIазшIыргара ртахъыта гъарта йыркIуаз агъа – аредакция ррытаразга) дгIайгтI, йызнымкIва гIапшыхвра дцун, <…> зъадаб багъьу ажвлара уысквагьи джьгарта йрылу дайсгIвыта тшгIайырбатI», – йзыйыгIвтI ауи акорпус йалкIгIу ахъвшара йаунашвачпагIвыз акъральыгIва шварагIварадара агвардия алейтенант ахIба Филон Павел асквш 1943 январь агIан.
ХIамид «айсра бгъьыц» даредакторын – ауи акIвпIта, йжурналист дырраква афронт апынгьи йатахъхатI.
Асквш 1944 май агIан Джыр ХIамид апхьара ауи агIан Москва йаргвану Подольск къала апны йаныргIалыз Новочеркасск атшчва ручилища дырщтитI. Асквш 1945 октябрьдза данапхьа амщтахь ауи ар дгIарылырщтхтI.
Айбащраква дъадзарылаз ауи «АхъацIара ахъазла» йгьи «Москва ахчара ахъазла» медальква гIайквнадыргатI.
ГIащаквгылхра
Йпны дангIайх Джыр ХIамид асквш 1942 август агIан згIацIщтра апкъьаз «Черкес къапщ» газет даредакторта дынхауа далагитI. ДзачIвызйа щта ХIамид йакIвымкIва ауи агIацIщтра джвыквицIахырныс зызхъарцIушыз! Агазет ауи йхъазы йгIащаквйыргылхуа далагара атахъхатI ухIва ауаштI: абаза литератури ажурналистики рымгIва лызкъьуз йрыуата афронт йпшцIалыз ажвежвыгIв рыуа агIгIвы щхатI, анахьанат йа ар йрыларкIван, йа амамыр бзазара йаназгIайх рынхара анархара рпсахтI. Ага ауаса йаъазтынгьи асквш 1945 ноябрь а 15 апхьагIвчва рцри газет айсра амщтахь йапхъахуз аномер рнапIыцIашватI.
Заман айшысла аредактор журналист гвып шIыц адикIылырныс йылшатI, ауи йалаз райхIарагIв афронт йгIапшцIыцIхыз уагIан. Ауат аъачIвагIа шIыц йазыбжьара атахъын, Джыр ХIамидгьи ауи дазгIашыкъта йгьи дайрышта дадынхалуан. Ауи йаццауата йара йхъаталагьи йдырраква йрылайырхIун. Асквш 1954 агIан ауи КПСС а-ЦК (Совет Союз акоммунист партия Аквта Комитет – аредакция ррытаразга) ЙхIаракIу апартия апхьарта (ВПШ) апны айсра тшазыбжьарала акурсква дгIарылгатI, сквшыкI анцIы – йара ВПШ-гьи дгIалгатI.
Йауыз адырраква ауи дахIврала йынхара апны йгIайрысабапуан, асквш 1968-дза аредакция унашва ахъицIун. Ауи йамайчра нхара «ЧIахIра знак», Анхара абаракъ къапщ орденквала йгIалыркIгIатI. Йшалу йгIауахвырквын Джыр ХIамид агазет апны анхара сквшы 20 айттI. Ауи азаман шабгу ауи алитература нхара гьнимыжьуазтI.
Абаза гIвгIвчва рапхъагылагIв
Джыр ХIамид лшарата йымаз зымгIва гIайрысабапуанта чIвецкI злу ашIаква гIайауан, ауат аршIыйара йгIаланайыркIуан, йапхьарныс дырцхърагIун. Ансимш бзазара апны агIвра джвыквызцIагIвацаз ашIаква драчважвауата нархара тамам ритуан. Агазет абгъьыцква рпынгьи ацIбацIбара статйаква йгIвуан, ауысагIвчва шIаква ргIвыраква цкIы-цкIы йалйыргун.
Ауи апшта «Ащхъа бзазагIвчва рбжьы» ахьызта йгIацIцIыз азкIкIра даквчважвауата ауи йгIвитI: «ЦIабыргыта, хIара хIгIвырагьи хIыгIвгIвчвагьи швабыж йшIаркIвапI. Ауаса йаъазтIхIва бжара йхIылу ауыла йхIзыргIва йгьауашым, тамамта, тшазыгIдыруата намхъарата йхIыму хIапшыта ауи шхIрыдзуаш хIазабакIра хIборчпI. Ауи акIвмызтын абзазара хгIахьшвапI, ауи хIыгьзаццарым».
Айсра апхъала алитература гIвыраква хвы шрыквырцIуз йашIуырпшрыквын ари адгылща шIыцын. Абаза литература ахъа ангIаджвыквылгIвацуз агIвыраквагьи бжара агалагьи рыцIа щардата йанрылаз агIан йшырпхьадзузла агIвра тшадызкIылквуз ауи апш мчыта урыдгыл йгьамуашызтI.
Йара ХIамид йшихIвуз апшта, «Литература гIвыра йапхъахауата йгIаджвыквызцIауа апхъапхъа дыргвышхвата, даланархIвата, уадыргIвана псайспамцара дарыщца, дарыпхьара атахъыпI». Асквш 1950-ква рагIан ауат «йубжьара, цIбата йрыцIбу рахIвра» йагIахатI, йаргьи ауи ауыс йыхъвда йхъайцIатI ауагIахъа рыгIвгIвчва зымгIва йрахIбаз швапхагьи рыцIа йзырхIахьаз агIвычIвгIвыс.
Джыр ХIамид агIвгIвчва райззараква дрылазлунта ауаъагьи магIны зму ауысква гIащтIихуан. Зны ауи азкIкIраква йрыларцIауа агIвыраква ргIалхща даквчважвауата араса йхIватI: «ЙшгIаншалауа апш азкIкIра йадынхалуа алацIагIви аредактори ракIвпI. Ауи йгIалцIла акIвпI азкIкIраква рнапаква рпны йайдзаркIву, загIа йнамдзас агIвыраква згIаквылуа. Агазеткви азкIкIракви йгIарыквшвауа агIвыраква йанакIвызлакIгьи асекцияква ралачIвараква рпны йрылапшра атахъыпI». Датша айззаракI апны ауи аобласт агIвгIвчва радкIылара гIаныршара шатахъу ауысла йгвгIанаграква гIайхIватI. Къарча-Черкес агIвгIвчва дасу дыздынхалуа заджвгьи йъайымдыруа, ауат йрыгIвквауа йрыквчважвауата цIба ъарыцIырымбауа, абаза гIвгIвчва ргIвыра бзиква урышв бызшвала йъатарымкIуа йашвхIаусыгIву адкIылара кIьыда ъарымам акIвта йбун ауи.
Атурых апроза
Джыр ХIамид знадзара хIагIу йара йгIвыраквалагьи абаза гвацчпа гIвыра ащаквгылри атшауацIыхри къару ду рылайцIатI. Ауи йыршIыйара акIвпI ТIыгв Владимир абаза литература апны апроза ащаквгылра зпищылуа. ХIамид йнапIы йгIацIцIтI абаза литература апны йгIаншара духаз ароманква «Ащхъаква ргIашIыхара», «Аба йпа», ахабаргIвыра «Абзазара азыпшгIара», гIахIвахра, бзагIвра, новелла, пьеса щарда.
Джыр ХIамид йцIыхъвахуз йынхарата йалтI асквш 1972 агIан йара данпсы амщтахь адуней збаз йкнига «Амара йгIанаршIыхаз». Ауи ахабаргIвыраква йырхъазымкIва йгIагвалашвахраквагьи алашватI. Ауат абаза литература шгIаджвыквылуаз, ауи ахъа гIазрыкIапыз йапхъахуз аршIыйагIвчва йырзынархата хвду зму хабар щарда рылапI.
Джыр ХIамид йырхIаз йбзазара швапха йгIвыраква рпынгьи йгIарбапI. АхабаргIвыра «Абзазара азыпшгIара» гIазквчважвауа айхIара йара йбзазара йгIалхпI.
АлитературадырыгIвчва йшырпхьадзауала, Джыр ХIамид йхъа дазыгIвырныс хвитнагIа атурых йгIайнаттI: ауи йгвтыхъраква, йхъвыцраква, йгватраква, йыла йыцIсыз зымгIва ауагIахъа рыхъазла йалкIгIу магIны рымапI.
«Амара йгIанаршIыхаз» гIвыра ацIхъважва апны ТхIайцIыхв Бемырза араса йгIвытI: «Алитература атшыгIв зынзаджвыкIгьи абзазара акIвдырта дтызхуаш псракIгьи гьгIаншушым… Арат асатырква гIатызрышвтуаз алинотипква хIвачвауаркIвун агIвгIвы йгвы анашIас агIангьи…»


Апсышвала хIчважвитI/ Абазала хIчважвитI
Апхынла. Адзынла. Агъныла хьтапI. УахьчIва пхьагIвыпI. Ашуара уакIыма? / Ашуара бакIыма? Щта, ашуара сакIытI.
Июль Август Сентябрь Октябрь Ноябрь Декабрь
Январь Февраль МартI Апрель Май Июнь
Уыжвласыла агъны гIаталуаштI. АгIапынла рыцIа йпхагIвыпI. Апхынла шуарапI. Адзынла рыцIа йхьшвашвахъапI. ХIапхъа агъны. СынчIва агIапын.
Апщаша атшын йучпуш ачIвыйа? / Апщаша атшын йбчпуш ачIвыйа? Апщаша тшпсщитI. Асабша йугвыгъайа? / Асабша йбгвыгъайа? Асабша акъала стыцIта тшпсщуштI. Атшпсщара агIамта Ачандара сцуштI.
Аткван амтшашаква рагIан йаркIыпI. УачIвы йамгIанмшыйа? УачIвы гIвашапI. Момо, уачIвы хашапI. Ашвахьа сара анхарта сцара атахъыпI.
ХIанбацуш? Щарда хIазпшытI. УахьчIва йамгIанмшыйа? УахьчIва швахьапI. Атшпсщарамшква анбагIалагуш? Атшпсщарамшква асабша йгIалагуштI.
Сара уадыргIвана телефон суызнасхуаштI. / Сара уадыргIвана телефон сбызнасхуаштI. Сара уацIыхъван йузыназыгIвхуаштI. / Сара уацIыхъван йбзыназыгIвхуаштI. Ари анбахIазырхуш? Ари сахIаткIла йхIазырхуштI. Ари уачIвы йхIазырхуштI.
ХIара цIыпх хIанйатI. ХIара йгIайуа амыз хIанйуштI. Сара Нью-Йорк йгIайуа амчбыжь саъазлуштI. Сара Лондон цIыпх саъан.
Ауи уахьчIва йтIума? Ауи уачIвы йтIызлушма? Ауи асабша-мтшашаква йтIума? Ауи анбартIуа? Ауи анбадыркIыхуа?


Январь а 31 атшын Черкесск апны йакIвшатI Адуней адкIылара «Алашара» йадыргалыз айшва гьажьы. Ауи темата йаман: «УагIахъа щардала йалу Россия: абазаква. Зпхьадзара мачIу атачIв уагIахъаква рыбызшва, ркультура, рцIасква ргIахчара ауысла шIпшра швапха агIаныршара».
Барганджиа Саид
Къарча-Черкес Республика апхьахьаква, аполитикква, ажвлара уысхагIвчв йгьи Санкт-Петербург йауу аъачIвагIагIвчва абаза бызшва агIахчари атшауацIнарыхри руыс йалачважватI ари апш тема зхъагылаз айшва гьажьы апны – «УгIахъа щардала йалу Россия: абазаква. Зпхьадзара мачIу атачIв уагIахъаква рыбызшва, ркультура, рцIасква ргIахчара ауысла шIпшра швапха агIаныршара». Айззара январь а 31 атшын Черкесск йтагылу адуней колледж «Полиглот» апны «Алашара» адкIылара йакIвдыршатI. Ауи ахабар «Алашара» адкIылара рсайт йгIаквшватI.
АкъральыгIва хабза «Арыпхьара ауысла» йаларцIаз апсахраква рунашва айззара ауатыкв йангIатал заджвгьи гвалымста дгьгIанымхатI.
ЦIыпх июль мыз Россия Федерация АкъральыгIва дума акъральыгIва хабза «Арыпхьара ауысла» ауагIахъа бызшваква йырзынархата апсахраква аларцIатI. Ужвы ахабза апкъ йтата Россия Федерация акъральыгIвчва рцри бызшва амагIнызлакIгьи дара йыртахъу абызшва црита йгIалырхта апхьарта апны йддырдырныс йахвитпI. Апсахраква ахабза йаналарымцIасыз апхъала цри бызшвата йырпхьадзуз агIвычIвгIвыс дгIазлыцIыз ауагIахъа рыбызшва акIвын, ауи акIвын апхьарта апынгьи ййырдырра атахъыз, арыпхьара ауысква радгалра апхьарта йырхъвдаквцIаран.
Ауи ауысла йхъвыцща йхIватI Россия анаукаква ракадемия академик, абызшвадырра рхъвыхраква ринститут анаука унашвачпагIв Казанский Николай. Ауи йшихIвазла, ахабза йаларцIаз апсахраква Россия йтабзазауа зпхьадзара мачIу ауагIахъаква рыбызшваква ртшауацIыхра йгьазынархам.
«Арат ауысква рырхъйара гьмайрам, нхара цIола рыдгалра атахъыпI, йлыхзара атахъыпI Россия ашIыпIаква зымгIва лкIгIарата йрыму гIазырбауа апрограмма», – йгIаликIгIатI академик.
Ауи датшагьи йгIацицIахтI цри бызшвала апхьагаква рнадзара щтIыхра йгьи арыпхьагIвчва рдырраква йрылархIарала анхара йазалху агватра азынархара шатахъу.
Казанский Николай йгIачважвара апны гватра ду азалихтI абаза бызшва арыбагъьари агIахчари руысла ажвлара йгьи Къарча-Черкес республика акъральыгIва нхартаква нхарата йакIвдыршауа. Ауи абаза бызшвадырра аъачIвагIагIвчва ррыхIазырра ауыс дацхърагIарныс дшхIазыру йхIватI. Айшва гьажьы анхара аналга амщтахь ауи абызшвадырра рхъвыхраква ринститут апны йапхьарныс йхIазыру Къарча-Черкес къральыгIва университет астудентква драчважватI.
Казанский Николай йхIваз йацикIтI альманах «Аурышв меценат» аредактор хъада Соснов Аркадийгьи. Ауыгьи йгIаликIгIатI абаза бызшва атшауацIыхра ауысла джьгарта йакIвшауа анхара.
«Абазаква Россия анахьанат ауагIахъаква зымгIва цри бызшва гIахчара шатахъу ауысла швапха бзи ддырба йауашта йаъапI», – йгIаликIгIатI ауи.
Айшва гьажьы анакIвшуз асхъан апрезентация акIвшатI Эгьзакь Мусса йкнига «Лагъь КIавкIаз апны зпхьадзара мачIу Россия атачIв уагIахъаква рхвитнагIаква ргIахчара аполитика».
«Акнига быжьхъвыкIла йалапI, хъвыкIипхьадза 6-7-та йаташахпI. Акнига ахъвква йгIадырбитI Лагъь КIавкIаз ауагIахъаква ртурых йгьи зпхьадзара мачIу атачIв уагIахъаква рхвитнагIаква рхчарала адуней акъральква рпны йакIвшауа анхара», – лхIватI акнига апрезентация акIвзыршаз, Аурышв география жвлара йрылу Емельянова Надежда.
Айшва гьажьы анхара йалан наука, арыпхьара, культура, спорт йгьи чкIвынргIа руысла Къарча-Черкес Республика АуагIа Айззара акомитет аунашвачпагIв Быджь Исмель, Къарча-Черкес Республика арыпхьара аминистр лтарагылагIв Бакьыжв ФатIима, Къарча-Черкес Республика ауагIахъа уысквала, акоммуникацияква йгьи агIацIщтраква руысла аминистерства ахабарргарта амальква рыцынхарала ахъвшара аунашвахъцIагIв Коркмазов Артур, Къарча-Черкес къральыгIва университет наука нхарала апроректор ПIаз Сергей, Адуней колледж «Полиглот» агIаныршагIвы, аунашвачпагIв йкьангьашагIв Дагвжвей Марджьанат, аъачIвагIагIвчва, апхьахьаква йгьи ажвлара уысхагIвчва.
Абаза-апсыуа уагIа ртшауацIыхра ацхърагIара знархару адуней адкIылара «Алашара» хвысквша райхIа цIитIта абаза бызшва агIахчара ауысла джьгарта йынхитI. Ауи анхара йалапI бызшвадыррала йбергьльу апхьахьаква, атурыхдырыгIвчва, аэтнографква. Араъа йакIвдыршалитI анаука, ажвлара, аполитика уысхагIвчва зынхара йалу айшва гьажьква, арыпхьаща цхърагIагаква гIацIырщтитI, зныбыжьла йапшым абзазагIвчва рыхъазла абаза бызшва арыпхьара курсква адыргалитI.


А-Конгресс ауысхагIвчва КъБР апны йгIаныршу ашта хъвшара аунашвачпагIв Пшенокъва Владимир дзахIбаз агвып йрынйатI.
КъБР йауаз, ауаъа йгIаныршу АААК ашта хъвшара аунашвачпагIв, ЙхIаракIу асовет йалу Пшенокъва Владимир дзахIбаз агвып сентябрь а 28 а-Конгресс ауысхарта йаъан. КъБР йгIатыцIыз асасчва йрылан Къабард-Балкъар апны йаъу «Асквшква 1992-1993 рагIан йакIвшаз Апсны ауагIа р-Абашта айсра аветеранква» жвлара адкIылара аунашвачпагIв Шардан Тимур, апсуа-абаза диаспора йрыуу Чегем Аслани ХвытI Альихани. Анйара йалан АААК архъйагIв секретарь Гьыцба Инар, ашIыпIа хъвшараква рыцынхарала ахъвшара аунашвахъцIагIв Жьыба Дмитрийи ауи ахъвшара анхагIвчва Горзолиа Дамири Симониа Херсони.
Къабард-Балкъар Республика йгIатыцIыз агвып сальам райхуата АААК асекретарь Гьыцба Инар ауат Апсны ауагIа р-Абашта айсра апны йгIатыргаз айгIайра сквш 29 ъахъыцIуа ахъазла драйхIвахIвтI. Ауи айсра агIан цхърагIара йгIайыз айсчва йырхаз ауыс магIныта йаму швабыж йгIаликIгIатI йгьи Апсны Республика хъахвитра айаура апны Къабард-Балкъар йауу айсра аветеранква ралацIара хвы шаквцIауачву, ауи ахъазла дшырзыразу йхIватI. Ауи амщтахь Гьыцба асасчва а-Конгресс анхара агIарбараква йрыхайыргIвазатI, АААК асквш 30 йаквшвауа айззараду штшазадыргалуагьи райхIвтI.
«УахьчIвала хIара Апсны шабгу апны а-Конгресс йашIыпIа хъвшарата 60 йнаднацалуата йшхIыму хIхIва йауаштI. Ауат ахъвшараква рынхара апкъ йтата хIара хIэтнокультура байараква гIащаквыжьра йгьи тшауацIдрыхрала, апсуа бызшва хчара, ауагIа рквта ауи ахв йалархIарала, датшагьи анархара хъадаквала йапшым апроектква хIырхъйитI. АуагIа абзазара уысква рпны цхърагIара рзыгIанхIыршауатагьи джьгарта хIынхитI. Ужвы ари асахIат хIара а-Конгресс аюбилей йаквшвауа айззараду тшазхIрыхIазыритI. Ауи гIаргванхапхьадза адуней шабгу йбзазауа адиаспора рыцIа-рыцIа джьгарра шгIадырбауа хIаквшахIатпI. Ауи апшта, щарда мцIуата Трыквшта йауата 250-гIвы райхIа АААК йалалырныс ахIвара швъа ргIвытI», – йгIаликIгIатI Гьыцба.
ДрыквчважватI ауи а-Конгресс анхара ахабар аргаща агъьчIвра йазынарху апроект шIыцквагьи.
«АААК ахабарргарта порталзаджвыкI акIвпI Апсны апны цбызшвакIла йынхауа хабарргагата йаъу. Апхъахьыла хIара йхIгвыгъапI апортал агIарысабапыгIвчва йара ауаъа пырасдъа, рыцIа йырзымайру абызшвала ргвгIанаграква абархIвлауата лшара рзыгIанхIыршарныс», – амурадква гIахъитIытI Гьыцба Инар.
КъБР йгIатыцIыз агвып йрахIбаз, ауаъа йгIаныршу АААК ашта хъвшара аунашвачпагIв Пшенокъва Владимир а-Конгресс пхата йъарпылыз ахъазла дщырзыразу йхIватI, ауи анхагIвчва йлырхыз апроектква дахIврала йдырхъйарныс дрызхIвахIвтI, йацынха йъауаш агIаджвыквцIараквагьи рзырхъйушта дшгвыгъауагьи йхIватI.
«ЙахьчIва хIанйара пхата йакIвшатI. СогIвым йаъу а-Конгресс ауысхарта анхагIвчваквакI йапхъахауата хIрабадыртI, хIъабабаз швабыж йхIгвапапI. Къабар-Балкъар апны апсуа-абаза диаспора рыцIа джьгарта йрылакву гвщтIыхра рылубгIитI. Сшхъвыцуала, апхъахьыла анхара рыцIа-рыцIа йымчхалуштI. ХIара швабыж йхIтахъыпI Апсны ахъаз, адиаспора рыхъаз бзиракI хIхарныс», – йхIватI Пшенокъва.
«Асквшква 1992-1993 рагIан йакIвшаз Апсны ауагIа р-Абашта айсра аветеранква» жвлара адкIылара аунашвачпагIв Шардан Тимур йкьазу ангIадза АААК анхара асабапра рыцIагьи йалахIара ахъазла а-Конгресс ашта хъвшараква йашIамсуа йайчважвалара, йацынхалара шатахъу дацIачIвагъватI.
«ХIанйалара, хIайчважвалара атахъыпI. ЙацыхIчIву ауысква хIацыта йхIхарныс рыцIа ймайразлуштI», – йгIаликIгIатI Шардан Тимур.
Анйара ъадзакIвшуз уыс щарда гIащтIырхтI, ашта йгьи ашIыпIа уысхартаква зынгьи йызшIамшвас уысквакI йрынйарыквын ауат ралыргарала швапхата йдырхIахьаз абархIвтI, уахьчIвала хачIвыта рпахь йгылу, ауат шдырхъйауа йаквчважватI, хвгIахвтрала ауысхартаква гIаныршара, датшагьи экономикала ацынхара анархараква щаквдыргылтI.


Лента событий ВААК
АААКи чкIвыныргIа радкIыларакви шацынхуш йаквчважватI а-Конгресс апресс-квта апны
А-Конгресс ауысхарта анхагIвчва АААК апресс-квта апны АААК йаланакIуа чкIвыныргIа рсовет, репатриацияла АкъральыгIва комитет, чкIвыныргIи спорти руысквала АкъральыгIва комитет, СогIвым къала аунашвахъцIара чкIвыныргIи спорти руысквала ахъвшара, Апсны ашIара радкIылара «Апеипш», АГУ астудентква радкIылари аспортклуби ргIащтийыгIвчва йрынйатI. Ауаъа чкIвыныргIа рпроектква рырхъйара, акультура-спорт уысква радгалра рпны йшацынхуш йаквчважватI, адкIылараква рыцIа мчыта йацынхара ахIатырла дасу рпроектква азаджв азаджв йдырбауамцара йацацхърагIарныс йангIалтI.


Апсышвала хIчважвитI/ Абазала хIчважвитI
Асквш 2020 агIан «Апсышвала хIчважвитI / Абазала хIчважвитI» видеоапхьара джвыквырцIатI. Видеота йчпу апхьараква рформат йапшым акъральква рпны йбзазауа, йапшым абызшваквала йчважвауа апсуа-абаза диаспора йрыуу ауагIа зымгIва рыхъазла арыпхьара гвынгIвырата йачпатI. Апроект апкъ йтата апхьарасахIат 250 райхIа гIатарцIахьатI, ауат а-Конгресс асайтгьи асоциал сетква рпны абгъьыцквагьи рпны уырпшы йауитI.
ГIвымакъраль паспорт гIастахъхушма? Паспорт уымума? / Паспорт бымума? Спаспорт срыдзтI. Абар спаспорт. Виза сымазара атахъума?
Арейс нырххтI. ХIанбагIачIвуш? Сара асамолет сгIахьшватI. Сара асамолет сгIахьшвитI. Апаспортква абадырхъвыхуа?
Арейс тшабанырцIауа? Ари запшшвыйа? Асамолет йаквдырчIвауа йалагатI. Арейс аквырчIвара ашIадрысхитI. Арейс дыркъвитI.
Асамолет къвума? ЙащтагIайуа арейс анбакIву? Ари райша йпссгIума? КIаразджьара датша закIы саквчIвахра атахъума? "Сара сызквчIвахуашыз асамолет сгIахьшватI. "
Са уачIвы спссгIахитI. Са уахъа спссгIахитI. Асамолет анбапссгIауа? Асамолет анбагIачIвауа? Асамолет йаназаману йгIапссгIушма?
Сара аэропорт сцара атахъыпI. Аэропортдза сшпазыцуш? ГIвсахIаткI цIрыквын спссгIахуаштI. Са уахьчIва спссгIахитI. Са щымта спссгIахитI.
ХIара араъа анхарта хIгIарщтитI. УабагIашIас? / БабагIашIас? Са хIзаъачва рпны сгIашIастI. Са сыгIвзачва рпны сгIашIастI. Са асасырта апны сгIашIастI.
Са араъа сызцынхаквауа сыцта саъапI. Араъа тшпсщара уаъума? / Араъа тшпсщара баъума? Са араъа тшпсщара саъапI. Араъа нхара уысла угIайма? / Араъа нхара уысла бгIайма? Са араъа нхара уысла сгIайтI.
Са араъа мызкI цIуата саъапI Са араъа швабыж йсгвапхитI. Араъа бзидздзапI. Са араъа стгIачва сыцта саъапI. Са араъа сыгIвзачва сыцта саъапI.
Са араъа цIыпх саъан. Араъа зъара уаъазлушйа? / Араъа зъара баъазлушйа? Са араъа гIвымчыбжьа саъазлуштI. Са араъа мшквакI цIуата саъапI. Са араъа мчыбжьыкI цIуата саъапI.


Апсны ахъахвитра ацкIра Амш
27.08.2018 17:25 Асуратква 16230Согъвым апны Апсны ахъахвитра йацыркIищтара жвасквша ъацIыз шдыртлапIаз
Россия Апсны ахъахвитра йацнакIищтара йцIыз ажвасквша йазынархата Согъвым апны агвыргъьахъв уысква адыргалтI. Ауат шакIвшаз Адуней апсуа-абаза конгресс ахабарргарта портал асуратква йгIадырбитI.
27.08.2018 17:20 Апсны апны 15449Апсны ахъахвитра йацыркIищтара йцIуа ажвасквша: Согъвым апны агвыргъьахъв дыртлапIатI
Апсны зхъа йахвиту къральыгIва кIьыдата адуней апны йырпхьадзауа йалагищтара жвасквша ъацIыз йазынархаз агвыргъьараква акIвшатI ареспублика апны август а 26 атшын.
26.08.2018 10:15 АшIыцраква 13271Эгьзакь Мусса: август а 26 – Апсны Республика ауыжвгIанчIви турых апны магIны ду зму мшыпI
АААК ЙхIаракIу асовет аунашвачпагIв Эгьзакь Мусса Апсны абзазагIвчва драйхIвахIвтI адунейла ауи ахъахвитра йацыркIищтара йцIуа а 10 сквша йадахIвуата.


SPUTNIK АПСНЫ АААК йаланакIуа апхIвысква р-Координация совет Лагъь КIавкIаз йшцаз йгIаквчважвауа арепортаж Ахабарргагаква йхIзырхIвауа 29.11.2022 23:15 1903 https://sputnik-abkhazia.ru/20221029/vstrechi-predstaviteley-abkhazskogo-i-abazinskogo-narodov-proshli-na-severnom-kavkaze-1042319432.html SPUTNIK АПСНЫ АцхIвара гIаныжвыжьра ахъазла швталра йа тшаншвцIара атахъыпI. Азышара а б в г ӷ д џ е ҽ ҿ ж з ӡ и к қ ҟ л м н о ҩ п ԥ р с т ҭ у ф х ҳ ц ҵ ч ҷ ш ы ь ә Абхазский язык Абазинский язык а б в г д е ё ж з и й к л м н о п р с т у ф х ц ч ш щ ъ ы ь э ю я Ӏ Абхазский язык Абазинский язык Аквчважвара гьаъам АгIаншараква АААК апроект «Ирӡтәым» йапхъахуз ахъвы Лыхны кыт йаъу атурых йалу атшшара апны йакIвшаз алекцияла йалгатI АААК йаланакIуа апхIвысква р-Координация совет «Апсуара» ауысла айчважвараква джвыквнажьтI «Аҭоурыхтә ҭынха аԥеиԥшазы»: АААК ашвъаква йгIархъыху ужвыгьи проекткI джвыквнажьитI Айчважвараква Апсны йгьи Италия акъала-къральыгIваква: апсуа апхьахьа Чирикба Вячеслав йкнига шIыц Чирикба Вячеслав: а-Конгресс абаза уагIахъа зымгIва аднакIылырныс йаквгIазшIытпI Чирикба Вячеслав: къарута йхIыму апсуа бызшва агIахчара йазынахIырхара атахъыпI
швталра йа тшаншвцIара атахъыпI.


Лента событий ВААК
1 Ноябрь 2022
01.11.2022 13:08
СогIвым, Апсны Республика
АААК Айкьангьашырта клуб нхара уысла Логуа Нугзар йынйатI.
Адуней апсуа-абаза конгресс Айкьангьашырта клуб йцIыхъвахуз алачIвара экспертта йалаз Логуа Нугзар нхара уысла йынйатI. Анйара апны ауагIахъа азъазара апны апсахраква, Апсны апхьартаква рпны апсуарала апхьарасахIатква адгалра, апсуаква йъабзазалакIгьи руагIахъара гIарныпщуата йаъазара шатахъу агьиква йрылачважватI.
0


Лента событий ВААК
АААК ъачIвагIагIалхрала ужвыгьи тшыбжьаракI Очамчыра апны йаднагалтI.
Аквтанай апхьартаква рапхьагIвчва ъачIвагIа гIалырхныс йырцхърагIуш йызкьазууыз атшыбжьара акIвшатI Басариа Симон йыхьыз зхъу Очамчыра апхьарта-интернат апны. Ари азын сасыта йдрайгватI СогIвым акъральыгIва колледж арыпхьагIв Барцыц Алиси Аспны акъральыгIва университет астуденткви: Азъазара ахъвшара апны йапхьауа Амычба Руслан, Физика-математика хъвшара апны йапхьауа Касландзиа Нестор, Атурыхдырра ахъвшара апны йапхьауа Инапщба Гвында йгьи Филология хъвшара апны йапхьауа Касландзиа Сария. Барцыц Алиса аквтанай ъачIвагIагIацIгарта апхьартаква рынхаща дгIаквчважватI, напIыла анхара йапщылу аъачIвагIаква магIныта йрыму, Апсны апны ауат тшырзубжьа йъауаш гIалхIватI. Астудентква дара йхIаракIу апхьарта йшыцIалыз, АГУ апны апхьара шаъу, ауи йгIалгарыквын йынхарныс ъаргвыгъу йрыквчважватI.


Хвитта абакIрала аклуб «Абаза» жвасквша ъахъыцIыз йазынархаз аконференция акIвшатI Афон ШIыц апны.
Хвитта абакIрала аклуб «Абаза» жвасквша ъахъыцIыз йазынархаз аконференция акIвшатI Афон ШIыц апны. Ауи анархара хъада гIаунахIвуан азшIытга «10 сквша руацIа йашIамсуаз атшауацIыхра», хъадата ауаъа йызквчважвуз агIвычIвгIвыс йщаквгылра апны аспорт амагIны акIвын.
Аконференция йалан АААК ЙхIаркIу асовет аунашвачпагIв, «Абаза» клуб гIанзыршаз йгьи йапрезиденту Эгьзакь Мусса, «Абаза» клуб адиректор Боджгуа Леонид, хвитта абакIрала Европа йгьи СССР рчемпион Хутаба Раш, хвитта абакIрала Апсны йалакIу акоманда рбжьагIв хъада Бениа Джьарназ, СССР аспорт амастер, Апсны апны гIатгара зму абжьагIвы Бениа Дзука.
Аконференция акIвзыршуз Гвымба Адгур «Абаза» клуб атурыхи адуней анкъвакъвраква рпны йызнымкIва апхъагылари асогIакви гIатызгаз ауи абжьаматакви дгIарыквчважватI. УацIыхъван аконференция йалаквази асасчви АААК ахабарргарта портал акъаруквала йхъырхыз, «Абаза» клуб шщаквгылуаз йгьи штшауацIнахыз йгIаквчважвауа афильм йахъарыста йддырбатI, ауи амщтахь, йшлырхыз апшта, агIачважвараква джвыквылтI.
Апресс-конференция апны йгIачважваз Бениа Дзука йцIыхъвахауа асквшква руацIа Апсны абакIыгIвчва рабакIыща анадзара бзита йшалахIаз гIаликIгIатI. Ари аспорт квпшыра атшауацIыхра щардала йызбзиру Эгьзакь Мусси «Абаза» клуби ракIвпI.
«Эгьзакь Мусса ауыс здыруа дгIвычIвгIвыста чкIвыныргIа хвитта абакIра бзи йшдйырбуш дадгылтI. Ауи спорт апны йапхъахуз ачIвырхъаква зчпуз ацIайква йара йхъатачIв швапхала йыргвышхватI, умагIщауата ауыс укъаруква адугалырквын йуылымшуш шаъам хъадйырцIатI», – йхIватI Бениа.
«Абаза» спорт клуб абжьаматаква апхъахьыла йызквгвыгъушта йрыму ауысла азцIгIара джьауап айтуата Хутаба Раш уахьчIва аклуб апны тшызбжьаквауа Россия апынгьи адуней апынгьи йызнымкIва мчыта штшгIадырбахьаз йхIватI.
Боджгуа Леонид Апсны апны хвитта абакIра ауагIа баргвыта йшрыларгуз даквгIашIастI. Ауи аклуб абжьаматаква рахIа магIны зму ргIатгараква дрыквчважван ари аспорт квпшыра атшауацIыхра йазарархауа апрагылаквагьи гIашIипхьадзатI, акъральыгIви «Абаза» клуби ркъаруква адыркIылта ауат абаргвыраква дрыдзныс дшайгвгъауагьи йхIватI.
АААК ЙхIаркIу асовет аунашвачпагIв Эгьзакь Мусса аконференция йалакваз тшырзынайырхауата чкIвыныргIа ргIадзныргылра апны спорт магIын ду шаму гIаликIгIатI. Ауи йхIватI профессионал спорт уалазара ахъазла уашIамсуа ухъа уадынхалра шатахъу, ауаса ауи швабыж йшсабапу, йауа ухIварыквын – агIвычIвгIвыс йхIаль щаквнаргылитI, айгIайра дзазабакIуата дачпитI.
Эгьзакь Мусса апхъахьыла ймурадугьи агвы йгIаквицIатI: Апсны апны адуней йапшым акъральква рспортсменква тшъарзыбжьуш, уыжвгIанчIви бжьаща амалькви аъамапсымакви ъагIадрысабапуаш хвитта абакIрала квта гIаныршара.
«Апсны апны хIара аспортсменква рыхъазла аъащаква рыцIа-рыцIа йагъьхIчIвлуштI. Абарауасамца псайспадза аолимп чемпионква ргIадзныргылра хIазцуштI», – йгIаликIгIатI Эгьзакь Мусса.
Аконференция апны йгIачважвакваз уыс щарда гIащтIырхтI – акъральыгIва хвитта абакIра йазынарху агIаджвыквцIараква йшрыцнакIуа апны угIалагата Апсны апны адуней анкъвакъвра пхатшаква шырзакIвыршуш алшараквала йалгауата.
Аконференция апны аспортсменква йырчIархIтI. Ауат йгьырхъазым – Апсны апны хвитта абакIра тшауацIнарыхра къару ду ъалайцIаз ахъазла аклуб адиректор йрыхIазырыз йазалху ртшхъвага гIайырттI Эгьзакь Муссагьи. АААК ЙхIаркIу асовет аунашвачпагIв ауи апш гватра ъайзырбаз ахъазла дшырзыразу, «Абаза» спорт клуб йкъагIарныс шазитахъу йхIватI.
Ауи амщтахь йара йхъатала «Абаза» клуб абжьагIвчва зымгIва Апсны апны хвитта абакIра атшауацIыхра йъазынхауа ахъаз асогIаквала рыхьыз йхIватI. Ауат аспортсмен мчхъаква ъагIадзындыргылыз, бжьарала анхара ркъару ъартуа ахъаз артшхъвагаква рквнайыргатI. Рыхьыз рхIватI адуней йыквхым абжьагIвчвагьи: Чолокуа Борис, Тырквба Зауыр, Барцыц Валентин, Багателиа Дмитрий, Бешириши Манучар. «Абаза» клуб абжьаматаква «Адуней анкъвакъвраква рпны агIатгараква рыхъаз» йгьи «Агвыгъараква зпщылу» медальква рырттI.
Хвитта абакIрала аклуб «Абаза» жвасквша ъахъыцIыз йазынархаз аконференция Адуней апсуа-абаза конгресс асквш 30 артлапIара йазынарху ауысква йрыуата йакIвшатI.
Апсны апны йапхъахауа, уахьчIвалагьи йзакIзаджвыкIу хвитта абакIрала аклуб «Абаза» асквш 2009 июль агIан йгIаншатI. Ауи анхара анджвыквнацIагIвацуз йгIашIарышвта аклуб гIанзыршаз, ргвышхвагIвтагьи йаму Эгьзакь Мусса ауи йахъвдаквцIарата йбуз Апсны апны ацIайква спорти абзазаща згIвади йрызрыму азыгIальаматра йалархIара акIвын. Ауи аклуб анкъвгари Апсны апны хвитта абакIра тшауацIнарыхри 13 сквша руацIа сом мильуан 70 райхIа алайцIатI.
Асквш 2022 йадахIвуата Апсны шабгу апны аспортсменква йрыдынхалитI бжьагIвыта 36-гIв, тшызбжьауа ацIайква 648-гIвы йнадзитI, ауат цысквша уалагата 16 сквшадза йыртапI. Апсны арайонква зымгIва рпны аклуб ахъвшараква нхитI. 16-гIв бжьаматачва Апсны утыцIта йаъапI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.


Лента событий ВААК
АААК Уатхара кыт апны этнография йазынархаз лекция акIвнаршатI.
Уатхара аквтанай апхьарта апны XVIII-XIX асквшышвква рагIан Апсны атурых йгIаквчважвуз, этнография нархара змаз алекция акIвшатI. Ауи аднагалтI Адуней апсуа-абаза конгресс.
АпхьагIвчва рпахь дгIачважватI Апсны акъральыгIва университет турыхдыррала, этнологияла йгьи археологияла акафедра арыпхьагIв Инджьгиа Джьамбул. Ауи зынцIра йуагIахъа атрыкв чIгIвын йгIацIгара йаквызцIаз ахI Чачба Келешбей Апсны унашва анахъицIуз агIамта дгIаквчважватI. ЙырдыртI асабиква амхIаджьырра арыцхIагIа ахабаргьи.
Алекция амщтахь Инджьгиа йгIвмонографиякI – «Аҧсықәрамҩа» йгьи «ХХ асквшышв йапхъахуз ажвасквша руацIа ррепатриация ауысла» – апхьарта согIата йайттI.


Адуней апсуа-абаза конгресс
28 Ноябрь 2023
20:20
Abq
Rus
Eng
Tur
Abk
Ara
2018
2019
2020
2021
2022
АцIасква хчара, кIара гIаныршара
Адуней апсуа-абаза конгресс абаза уагIа ргвбайара шауацIнахуа йгьи адуней йшрыланагауа
Адуней апсуа-абаза конгресс (АААК) – рыжвла ъану р-Псадгьыл – Апсны апны йбзазауа, Россия, Трыквшта, Сирия, Иордания, Европа, США датшагьи акъральква рпны йаъу адиаспораква йрылу апсуаква, абазаква, аубыхква адызкIылуа жвлара адкIыларапI.
АААК йамурад хъадата йгIанарбитI:
1
Абаза уагIа йгьи убых уагIахъа рэтнокультура ацзакIыра рыбагъьара.
2
Цри культура, бызшва, ацIаскви ахабзакви гIахчара йгьи тшауацIдрыхра.
3
АгIвыма къральква рпны йбзазауа абашталагIвчва рыжвла ъану р-Псадгьыл багъьата тшгIаддыркIылра.
4
Апсны Республика аэкономика, асоциал йгьи акультура тшауацIыхра къару алацIара.
Адуней апсуа-абаза конгресс атурых ащайдзаква асквш 1992 йгIаджвыквлитI. Ауи агIан, Апсны ауагIа р-Абашта айсра анакIвшуз, апсуа-абаза уагIахъа ргIащтийыгIвчва йапхъахуз райззараду апны Апсуа-абаза уагIахъа рдуней адкIылара (МАААН) гIандыршатI. УацIыхъван ауи аргIапсщагьи ахьызгьи тшырпсахтI.
АдкIылара апсахра, адгылща йгьи аргIапсща шIыцква
Хвысквшала утхъахта (асквш 2017 декабрь а 7-9) СогIвым апны апсуа-абаза уагIахъа VII райззараду акIвшатI. Ауи адкIылара атурых ашIчIвара шIыц йагIаджвыквцIагахатI. АдкIылара даунашвачпагIвта далырхтI йбергьльу ажвлара йгьи акъральыгIва уыснкъвгагIв, абзихагIв Эгьзакь Мусса. ЙдрыбагъьатI ахьыз шIыцгьи – Адуней апсуа-абаза конгресс (АААК).
Йара адкIылара аргIапсщагьи щардала тшапсахтI: ауи апшта, апрезидент йгьи асекретарь хъада ръанатIаква нырххтI, орган шIыц – ЙхIаракIу асовет – гIандыршатI. Декабрь агIан зынхара йалагаз айззараду асквш 2018 мартI агIан анхара нанардзахтI: аделегатква адкIылара аустав шIыц лырхра, ЙхIаракIу асовети архъвыхра комиссии йрылазлуш щаквдыргылра, йауырщтуашыз ахабарргарта интернет-портал шаъазлуш йазхъвыцра ахъазла заман атахъын.
ШIыцта йлырхыз а-Устав йшгIанахIвауала, айззарадуква, ауи апхъала йшаъаз апшта, хвысквша рпны зны йакIвшара атахъыпI, анахьани азаман ауацIа уыста йаъу зымгIва ЙхIаракIу асовет йалнаргитI.
АдкIылара апхъагылагIв шIыц Эгьзакь Мусса йгIаджвыквцIарала ауи анхара анархара хъада тшапсахтI: АААК ашта йгьи ашIыпIа хъвшараква гIандыршарныс, адиаспора ъату къральипхьадза ахъазла кIьыдата программа лырхырныс йаквыркIтI.
Ауаъа йнанаркIыта Апсны акъалакви акыткви рпны АААК ашIыпIа хъвшараква гIаншауа йалагатI. Ауат затахъыз шIыпIипхьадза апны ауагIа ззыбжу атамам гIардырра, ажвлара гIаршIыхата ауыс йазгIащтIыхра рыхъазла акIвын. Эгьзакь Мусса йшипхьадзауала, абарауаса акIвпI кытипхьадза атшауацIыхра апрограмма дара абзазагIвчва йлырхра ахъазла щата шгIануыршуш. Ауи акIвымкIвагьи ауи анхара Апсны апны акъральгIв жвлара рыбагъьара йгьи тшауацIнарыхра йахъвитI.
"
АуагIа рбзазаща хIпсахра ахIатырла апсуа, абаза тгIачвипхьадза шбзазауа гIдырра атахъыпI. Ауат пышвтдъа хIрыцнымхакIва, йырхIвауагьи хIымгIакIва йгьауашым. ЙамгIануысызлакIгьи йацыхIхара атахъыпI: акытква рбзазагIвчва йдырхъйуш апроектква гIахIархIвитI. ДасузлакIгьи ауи йкъарукI, йахчакI алайцIитI. АААК агвып апроектква рырхъйара агвындыргIвитI.
—
Эгьзакь Мусса
, АААК ЙхIаракIу асовет аунашвачпагIв
АААК агвып шабгу багъьата йхъарцIитI: а-Конгресс амурад хъада – апсуакви абазакви йъабзазалакIгьи йадкIылта ауагIахъа разыгIальаматра йазынхауа ауыхвара йгIаланаркIра – анузырхъйуш гIвычIвгIвысипхьадза йылшараква шйызгIарысабапуаш апш аъащаква ангIануыршара акIвпI. Ауи амурад бзидздзата йазынхитI АААК йгIаннаршаз ашIыпIа хъвшараква.
УахьчIвала ауат Апсны арайонква зымгIва, ареспублика акыт йгьи акъала 54 рпны йгIахъыртIытI. ХачIвыта йгылапI ауи ауыс акыт 112-гьи гIаланаркIра. Ужвыгьи жвахъвшаракI Трыквшта апны йынхитI. Йшалу йгIауахвырквын, Апсны утыцIта АААК ауысхартаква арат йрапшу акъалаква, аштаква, акъральква рпны йынхитI: Санкт-Петербург, Москва, Къарча-Черкес, Къабард-Балкъар, Ставрополь шта, Иордания, Германия, Нидерланды, Бельгия, Великобритания.
АААК агвып йдырхъйауа апроектква йапшым анархараква гIарыцIаркIитI: ауат йрылапI арыпхьарала апрограммаква, агвчIагIв акцияква, спорт, культура, хъмаштылра йырзынарху ауыс пхатшаква, ауысапхьагIвчва ранкъвакъвраква. Ауи акIвымкIвагьи адкIылара ауысхагIвчва Апсны апны йакIвшауа ажвлара уысква йрылазлитI.
2018
АгIвыма къральква рпны анхара
Асквш 2018 май мыз агIан Адуней апсуа-абаза конгресс ахъада шIыц йхъвдаквцIараква йырхъйауата йапхъахауата агIвыма къраль дцатI. Эгьзакь Мусса адкIылара архъйагIв секретарь Гьыцба Инар дйыцта Трыкв Республика дцан Апсуа культура квтаква рфедерация (Апсуафед) аунашвахъцIагIвчва дрынйатI. Ауаъа дъадзаныз ауи Апсуа культура квтаква Астомбыльи Адапазари рпны йадыргалыз, культура нархара змаз алалраква дрылан. Ауи ацара мурад хъадата йамаз абадырран – АААК аунашвачпагIвчва шIыцква рыхъаз магIын ду аман Трыквшта йаъу апсуа-абаза диаспора йрабадырта рацынхара анархараква лырхырныс. Адиаспора рапхъагылагIвчвагьи АААК ауысхагIвчва багъьата йгIадыргвыгъатI агIвыма къральква йыртабзазауа хIабашталагIвчва а-Кронгресс ауацIагьи Апсны апынгьи йыншауа ажвлара йгьи акультура нхара джьгарта йшалазлуш.
Йара ауи асквш октябрь агIан а-Конгресс аделегация – ЙхIаракIу асовет аунашвачпагIв Эгьзакь Мусси архъйагIв секретарь Гьыцба Инари – ужвыгьи зны нхара уысла Трыкв Республика йатацахтI. Ари азын ауат рпахь хачIвыта йдыргылтI АААКи адиаспораква радкIыларакви – Трыквшта йаъу Апсуа культура квтаква рфедерации (Апсуафед), Трыквшта йаъу КIавкIаз уагIахъаква ркультура квтаква рфедерации (КIавкIазфед) – шацынхуш рыцIа йалыргата йаквчважвата Трыкв Республика апны а-Конгресс анхара аргIапсща щаквдыргылырныс, Трыквшта апны АААК уыста йархъйуш цкIы-цкIы йлырхырныс.
Анйараква Астомбыль, Анкара къалаква, Сакарйа шта рпны йакIвшатI. АААКи Апсуафеди рунашвачпагIвчва рацынхара ауысла апротокол мачвы ацIарцIатI. Ауаъа йанын зыжвла азакIу, йазаъу ауагIа абараура, Трыквшта йаъу апсуа-абаза диаспори ауат рыжвла ъану рпсадгьыли ращтаныкъвара ауацIыхра йгьи йрыбагъьара шатахъу. КIавкIаз уагIахъаква ркультура квтаква рфедерация аунашвачпагIвчва йанрынйа уыс щардала йагвынгIвытI. Ауи акIвымкIвагьи аделегация Трыквшта апны Йазалху хъвдаквцIара зму Россия рхIвачIвгIвы Ерхов Алексей йынйатI. Ауаъа, Россия агIвымакъраль уысквала а-Министерства аунашвачпагIвчви а-Конгресс йхIаракIу асовет ахъади шангIалыз апшта, Трыквшта апны йдырхъйауа, магIын ду зму акультура-гуманитар проектква а-Конгрессгьи шрылазлуш йаквчважватI.
Адиаспора рабадыррала анхара асквш 2018 агIан Трыквшта царала йгьгIашIамстI. Асквш 2018 ноябрь агIан АААК агIаджвыквцIарала Санкт-Петербург апны апсуа-абаза диаспора ранйара акIвшатI, ауаъа акъала йтабзазауа, Апсни Къарча-Черкеси йгIартыцIта ауаъа йапхьауа абаза швкIыгIвпхьадзара айззатI. Анйара далан Россия апны Йазалху хъвдаквцIара зму Апсны рхIвачIвгIвы Аха Игорь. Ауи йгIаликIгIатI ари йапшу айззараква апсуа-абаза уагIахъа йгIарыцIанакIуа зымгIва радкIылра йшацхърагIауа.
Хабарргарала анхара
Асквш 2018 адкIылара атурых апны гIаншара дута йалыз датшагьи шIыцракI гIалалтI, йаргьи ауи кIьыдата йгIалукIгIушта йаъапI: Адуней апсуа-абаза конгресс анхара анджвыквнацIа амщтахь дукI йнамихуата хабарргарта портал ауырщттI. Адуней шабгу апны йбзазауа апсуакви абазакви рыжвла ъану рпсадгьыл апны йыншауа дырхъвыхырныс, руагIахъа ртурыхи рцIаскви ддырдырырныс, йайчважварныс, а-Конгресс апроектквагьи йгIарылалырныс лшара раутI. АААК ахабарргарта портал аунашва асквш 2018 сентябрь а 18 агIан Апсны ателебара астудия апны йакIвшаз апресс-конференция апны йапхъахауата ауагIа йрыларгатI.
Хвысквша руацIа абаза уагIа ртурыхи ркультури йгIарыквчважвауа аматериалква ахабарргарта портал цбызшвакIла йгIаталитI; ари ауатыкв апны хабарргарала, ауагIа дырра рылагарала апроектква узырхъйитI, Апсны апны, адиаспора рквта йыншауа узыхIвитI. Ари йапшу анхара, ажва аламкIва, хIуагIа йрыуата йапшым акъральква рпны йбзазауа адукIылырныс лшара ду гIаунатитI. Апортал дырцитI Лазба Амина унашва зхъылцIауа АААК хабарргарала ахъвшара анхагIвчва: Бгъанба Щазина, Базба Селма, Чхеидзе Денис.
Спорт
АААК агвып рынхара шджвыквырцIабыргуаз асоциал проектква – чкIвыныргIи спорти йырзынархугьи рылата – йшрыцыркIуаш йгьи йшдырхъйуш дырцIабыргтI. Асквш 2018 июль агIан адкIылара ахъпшылра йацIата V Абаза уагIа рхъвмарраква акIвшатI, ауат АААКи абаза-апсуа уагIахъа ртшауацIыхра ацхърагIара знархару «Алашара» Дуней адкIылари йацыта йадыргалтI.
ЙыззабакIуаз асогIакI а-Конгресс гIанзыршаз йрыуазаджву, Апсуа-абаза уагIахъа рдуней адкIылара (МАААН) йапрезидентыз аюрист наукаква рдоктор, апрофессор Шамба Тарас йыхьыз ахъхIвалгIан. Анкъвакъвраква йрылан Апсны йалакIыз ркоманда, Къарча-Черкес, Къабард-Балкъар, Москва, Савропольшта, Иордания, Трыквшта йрыуаз аспортсменква. Ауат футболла, волейболла, апхънысрала, хысрала, махъвшIала абакIрала, парала, хрихыцаущтрала, нахъгIахъла рыцIа йымчу гIадырбун.
Наука
Къару ду аланацIитI АААК анаука тшауацIнарыхрагьи. Ауи апшта, асквш 2018 агIан Эгьзакь Мусса Апсны анаукаква р-Академии «Алашара» жвлара адкIылари йацыта йлырхыз «Абазакви апсуакви: абызшвакви атурых-культура тынхи гIащаквыжьра йгьи тшауацIдрыхра» программа йрыбагъьатI.
Апрограмма йалапI архъвыхра нхараква акIвыршара, этнография материал азкIкIра йгьи ашвъа йанцIара, апсуа йгьи абаза апхьахьаква рнаука нхараква гIацIщтрала ахачIвква.
Апрограмма архъйара йгIалалтI рыцIа йымчу апсуа йгьи абаза апхьахьаква – агIвыма къральква рпны йбзазауа, зыжвлала йапсыуу йа йабазу архъвыхыгIвчвагьи, абызшваква ргIахчарала йгьи тшауацIдрыхрала швапха зырхIахьаз агIвымакъраль ъачIвагIагIвчвагьи рылата.
Агвыргъьахъвква йырзынарху алалраква рылазара
АААК джьгарта йалата асквш 2018 июль а 23 Черкесск апны Абаза уагIа ркультура амши Апсны Республика абаракъ амши йауацIыхта йдыртлапIатI. Апсни Къарча-Черкеси рпны йакIвшуз алалра дуква йгIарылалтI Трыквшта йаъу адиаспорагьи. Эскишехир къала йаргвану Тандыр кыт апны агвыргъьара хъвмарраква акIвшатI, ауат хIабашталагIвчва 1500-гIв раъара рылан.
Йара ауи асквш сентябрь а 30, Апсны АйгIайри Ахъахвитри рымш агIан, Москва, «Пресня Къапщы» парк апны Москва йту апсуа диаспора йадыргалыз Апсуа культура афестиваль «Апсны» акIвшатI. А-Конгресс афестиваль йалан, ауаъа йандыргIалыз АААК атып апны аволонтерква йгIадгылуаз ауагIа адкIылара уыста йахауа, мурадта йаму, адуней шабгу апны хIабашталагIвчва адызкIылуа а-Конгресс анхара апны йгIалнакIгIауа абайараква рархIвуан. Йара ауаъа апсуа цIасква йрыквыргIапста этнография шта ауацIырхын «Апсны атурых йалаз аныпква» гIарбарта адыргалтI. Афестиваль йгIадгылкваз швъа ргIвыта АААК йалалырныс лшара рыман.
Йара ауи атшын, сентябрь а 30, СогIвым апны АААК Адзтшпыурам апны саби гвыргъьахъв аднагалтI. Аниматорква ацIайква рыла ъадзадырпшуаз адуква ауагIахъа гIахIвыщала йанкъвакъвуан йа Адуней апсуа-абаза конгресс атурых йазынархаз азцIгIараква джьауап рыртуан. Ауатква йрылалуаз зымгIва АААК агвып рсогIаква рыквшвун. Сасчва кIьыдата ауи агвыргъьахъв йдрайгватI «Киараз» гвчIагIв адкIылари «Ашана» культура-гвчIагIв фонди рхъпшылра йацIу асабикви асквшква 1992-1993 рагIан йакIвшаз Апсны ауагIа р-Абашта айсра аветеранква ргIарикви.
ГвчIагIвчпара
Агвып шIыц рынхара йапхъахуз асквш агIан йджвыквылтI уацIыхъван йцIасхаз акция «Агвы апхара». Адзын ангIатал, сентябрь агIан, Трыквшта йаъу апсуа-абаза диаспора йрыуу хIыгIвычIвгIвысква АААК ЙхIаракIу асовет йалу, Трыквшта апны АААК ашта хъвшара аунашвачпагIв ХIапIатI АхIмад йгIаджвыквцIарала чгIвыча пха комплект 1200 азыркIкIын Апсны апны атгIачва къвльейсызква йрырттI.
ХIапIатI АхIмад ахча азкIкIра акультура квтаква (адарнагьква), ахIаракьатчпагIвчва гIаланайыркIтI. Октябрь а 4 ачгIвычаква СогIвым йгIаргтI. АААК ахIапчыпква зымгIва ажвлара йгьи агвчIагIв адкIылараква, репатриацияла Апсны а-Министерства (ужвы репатриацияла Апсны Республика АкъральыгIва комитет) йырнатын, ауахьауатгьи ачгIвычаква йырзыбжаз йырзыргахтI. Агъын чгIвыча комплектква рызджьакI асквшква 1992-1993 рагIан йакIвшаз Апсны ауагIа р-Абашта айсра йарныкъвадыкъвата Гагра йаъу а-Республика реабилитация квта йыцIу айсчва йырзалырхтI.
ТIакIв анцIы акция атаджвыквырцIахтI – ари азын ауи адыргалтI АААК, Трыквшта Апсуа культура квтаква р-Федерация (Апсуафед) йгьи «Алашара» жвлара адкIылара. Агъын чгIвыча шIыцква Апсны апны цхърагIара йазыбжу атгIачваква Асквш шIыц гIаталуашта йрырттI. ЙащтагIайуаз асквш 2019 агIангьи ахIапчыпква йызнымкIва йыршатI, абарауаса гъын щапIхъацIа агIвызарата 1000 Апсны йгьи Къарча-Черкес рпны зтахъы намхъауа ацIайква йрырттI.
2019
АгIвыма къральква рпны анхара
АААК ахачIв хъада – апсуа-абаза уагIахъа йгIарыцIанакIуата адуней йыкву зымгIва адкIылра, абашталагIвчва ращтаныкъвара рыбагъьара – дырхъйауата АААК аунашвачпагIвчва асквш 2019 ауацIа апсуа-абаза йгьи убых диаспораква ъану акъральква – Трыквшта, Египет, Иордания, Великобритания, Нидерланды, Бельгия, Германия йцатI.
А-Конгресс агвып адиаспораква ргIащтийыгIвчва, хIабашталагIвчва ъату акъральква рыжвлара йгьи рполитика уыснкъвгагIвчва йрынйатI. Анйараква сабап гIаргтI: ауысхагIвчва абадыртI, йшацынхуш лырхтI. АААК адуней шабгу апны апсуа-абаза тгIачва ращтаныкъвара зрыбагъьауа, аэтнокультура байараква апхъала йназрыскIьауа, адиаспоракви ауат рыжвла ъану рпсадгьыли шацынхуш йацхърагIауа адкIыларата тшгIанарбатI.
Ашта йгьи ашIыпIа хъвшараква рынхара
АААК Апсни Трыквшти рыкъалакви ркыткви рпны ашIыпIа хъвшараква гIаныршарала анхара гьашIанамрыстI. Асквш 2019 ауацIа ашта хъвшараква Мараташварта Европа акъральква рпынгьи йгIаншатI: Великобритания, Голландия, Бельгия, Германия. Апсны апны ашта хъвшара дахъадзгылтI АААК архъйагIв секретарь Гьыцба Инар.
Ауи агIан Реквава Темур (уацIыхъван ауи СогIвым апны АААК ауысхарта даунашвачпагIвхатI) унашва зхъицIуз Санкт-Петербург апны йгIандыршаз АААК ашта хъвшари Санкт-Петербург АуагIахъаква ртдзи асквш 2019 агIан ацынхарала ангIалра мачвы ацIарцIатI. Ауи абзирала ауат йапшым ауысква – ауагIахъа гвыргъьахъвква, асеминарква, анаука-практика конференцияква, ауатыкв айчважвараква, аршIыйара анйараква, аконцертква, датшагьи щарда – йалата йакIвдыршаларныс рылшитI. Санкт-Петербург апны АААК ашта хъвшара йаланакIуата агIахIвчва гвып «Абаза» гIандыршатI. Джьгарта тшгIадырбатI асквш 2019 агIан Гвдауыта ашIыпIа хъвшара ауысхагIвчва: ауат хпроекткI дырхъйатI – воркаут-тшыбжьарта руыхватI, акъала апны анышвкъваратапсартаква дыргылтI, апхьартакIгьи дзцага азыргатI.
АААК Аппарат анхара
Асквш 2019 агIан хъвшара шIыц – АААК Аппарат – гIандыршатI. Ауи АААК ауставла анхара аднагалитI, йаму ахъгалраква йыртымцIуата ЙхIаракIу асовет аунашвачпагIв йхъвдаквцIараква шырхъйахауа йахъпшылитI. Аппарат даунашвахъцIагIвта апсуа дипломат Таниа Кан ддыргылтI, ауи дитарагылыгIвта – Калинкин Михаил, ужвыгьи тарагылыгIвкIта, хабарргарала аполитики абадыргакви унашва рхъцIарагьи ацйырцауата, ддыргылтI Тарба Тенгьыз.
Аппарат йалкIгIу гватра а-Конгресс ашта йгьи ашIыпIа хъвшараква рынхара агвныргIвра йазалнахитI. Ауи акIвымкIвагьи ауи йахъвдаквпI а-Конгресс асквш хачIвква рыхIазырра, ауат ЙхIаракIу асовет аунашвачпагIв йпны йрыбагъьара, рырхъйара ахъпшылра, асквш ауацIа анхара афинанс датшагьи агIарбараква гIапхьадзара, аунашвачпагIв дрылата йакIвшуш айззараква адгалра, ауагIа ртшазынархараква рылапшра, датшагьи ауысква аунашвачпагIв йшрыхъвдаквицIауа апшта йырхъйара.
Агвыргъьахъв йгьи ахъмаштылра алалраква рылазара
АААК агвып шIыц адкIылара алаща чкIвыныргIа йгьи апхIвысква рсоветква аларцIатI, ауат рынхара ашIари ахIвссакви ргвы ззыбжу ауысква сабап алата йырхъйара йазынархапI. Асоветква рхъвшара хъадаква рпны йынхушыз уагIа гIараутI. Ауат ацасуа йъанхаз абзирала асквш 2019 ауацIа Асабиква рхчара адуней мшы йгьи Апсны Республика акъральыгIва баракъ амш йрапшу агвыргъьахъв дуква адыргалырныс рылшатI.
Асквш 2019 апрель агIан АААК ащтийыгIвчва, Санкт-Петербург апны АААК ашта хъвшара йаланакIуа агIахIвчва гвып йгьи а-Конгресс йалу ашвахIвагIв Шашура Диана Санкт-Петербург апны IХ КIавкIаз ауагIахъаква ркультура афестиваль йалан.
Май агIан АААК йалакву а-Конгресс ЙхIаракIу асовет аунашвачпагIв Эгьзакь Мусса драхIбата, датшагьи апсуа-абаза диаспора йрыуу ауагIа Санкт-Петербург апны АйгIайра амш йазынархаз агвыргъьахъв алалраква йрылан. Ауат Апсни Къарча-Черкеси йрыуата Ленинград зхчауата зхъа щтIазцIаз айсчва рчвахъабага гъвквагьи ъакIыду Пискарев нышвынтара апны ахъмаштылга синква хIврапшдза рзыщтIарцIатI.
КIавкIаз айсра йаладзыз ауагIа рхъмаштылра амш, май а 21, АААК йапхъахауата апсуаква йырцIасу ачвамза Ащамакъи НартргIа рмгъымци адыркIын ХIХ асквшышв йрыцхIагIаз агIаншаракви амхIаджьырри рзарар зквшваз зымгIва рджьабауата алалра адыргалтI. Ауищтара ауи акция цIасхан ансисквша йакIвдыршитI.
Асквш 2019 агIан Адуней апсуа-абаза конгресс йгIванхауата Москва апны Апсуа культура йхътIу афестиваль «Апсны» йалалтI. «Пресня Къапщы» парк апшцIа йакIвшуз афестиваль апны а-Конгресс атыпгьи нхун, ауаъа йызтахъыз дзачIвызлакIгьи АААК далал йауан.
А-Конгресс Адырраква рымш агIангьи хъатакIла йгьымгылтI. АдкIылара анхагIвчва Апсны апны йапхъахауа акласс йцаз асабиква зхъкъьа апсуа алфавит, апсуа бызшвала ажважвкви ауагIахъа дамыгъакви рныз тетрадь хвынзыкь рыларшатI. ЙащтагIайуаз асквш йара ауи апш акция апкъ йтата йрыхъвуш асогIаква апхьартаква йрыцIалшIыцыз асабиква йрыквшватI.
Спорти культури
Асквш 2019 мартI агIан Санкт-Петербург апны уыжвгIанчIви заман зыхьыз дута йгаз агIвгIвы Искандер Фазиль дангIадрийызищтара сквшы 90 ъацIуаз йазынархата литература хъвлапны акIвшатI. Ауи АААК ашIыпIа хъвшара йалу чкIвыныргIа йадыргалтI. Ахъвлапын апны ачкIвынчва йгьи ахIвсса шIаква Искандер Фазиль йуысакви йгIахIвахраква ршIчIваракви йгIарыпхьатI, апсуа йгьи абаза ашваква рхIватI, ауагIахъа гIахIвыщаквала йгIахIвытI.
Июль агIан Къарча-Черкес апны ансисквша йакIвшалауа акультура-спорт фестиваль «Абаза» акIвшатI. Ауи гIахъыртIытI Абаза уагIа VI рхъвмарраква. Ауат йрылан Россия йапшым аштакви агIвыма къралькви йгIартыцIыз уагIа 600-гIв райхIа. Афестивальгьи анкъвакъвраквагьи, йанакIвызлакIгьи апшта, Абаза-апсуа уагIахъа ртшауацIыхра ацхърагIара знархару «Алашара» Дуней адкIылари Адуней апсуа-абаза конгресси йадыргалтI.
Йара ауи асквш октябрь агIан АААК «Абаза» фестиваль Апсны апынгьи йаднагалтI. Ауи йалан апсуа йгьи абаза гIахIвчва йгьи амакъымршIыйагIвчва гвыпква; афестиваль апкъ йтата агIарбартаква, апсуаква йгIадрысабапуа басон алапащала
(схьа мачвыла йалапара –
аредакция ррытаразга
)
, хьапщ рахъвала тадзахрала амастер-классква адгалан, апсуа-абаза рызкъква рыпшцIа нхун.
Цри бызшва гIащаквыжьра
АААК анхара апны рахIа магIын ду ззырбауа анархараква йрыуазакIыпI апсуа йгьи абаза бызшваква гIащаквыжьрала анхара. А-Конгресс, абызшвадырыгIв ПIаз Сергей дахъпшылуата, рыцIа йымчу апсуа йгьи абаза апхьахьаква алата цри бызшва, атурых, алитература хчара йгьи тшауацIдрыхрала асквш 2026-дза йдырхъйуш программа арыбагъьатI. Апрограмма АААКгьи «Алашарагьи» рсайтква рпны уапшы йауаштI. А-Конгресс аъачIвагIагIвчва йрыцынхауамцара абаза бызшва арыпхьарала аметодика цхърагIагаква йзакIымкIва йлырхын йгIацIырщттI, авидео апхьарасахIатква дрыхIазыртI, щардагIвы бзи йырбауа амультфильмква абаза бызшвала йатаркIтI, ашва шIыцква аларцIатI.
Арыпхьара
А-Конгресс датшагьи магIын ду змата йархъйауа анархараква йрыуапI арыпхьарала апроектква. Араъа зымгIва йрапхъата СогIвым йаъу АААК ауысхарта апны асквш 2019 агIан йгIандыршаз Айкьангьашырта клуб анхара гIалукIгIушта йаъапI. Айкьангьашырта клуб апсуаква ргвбайара, ртурых, рэтнография, рлитература, абашта наука атшауацIыхра, апсабара ахчара йырзынарху йхътIу айчважвараква адугалырныс, йагъьу аъачIвагIагIвчва гIазшIутуамцара йапшым аинтерактив анйараква акIвуыршарныс лшара гIауызтуа уатыквпI. Ауи йайхIахугьи – Айкьангьашырта клуб апны грант гIатуга йауитI. ДзачIвызлакIгьи ажвлара рыхъаз магIны зму проект йымазтын араъа ауатыкв йгIатайгата, аъачIвагIагIвчва алайырпш йауитI, ауат йдрыбагъьузтын – АААК ЙхIаракIу асовет аунашвачпагIв Эгьзакь Мусса ауи злайырхъйуш ахча гIайыйтуаштI.
Йара ауи асквш 2019 агIан АААК апны Ан-абачва рклуб нхауа йалагатI. Ауи ан-абачви асабиква ргIзара-бжьара йапщылу йапшым аъачIвагIагIвчви йранйартапI. Ауаъа йакIвшалауа, ан-абачва рборчи агIариква рбжьащи йырзынарху айчважвара-амакIыраква рформат щардагIвы йыргвапхитI, йазыразта ажва бзи азырхIвитI.
2020
Асквш 2020 агIангьи СогIвым йаъу АААК ауысхарта апны Айкьангьашырта йгьи Ан-абачва рклубква джьгарта йынхун. Асквш ауацIа апсабара ахчара, экология, ани асабии рзгIвдара, психология йырзынархаз анйара 20 акIвшатI. Асквш аурала йгьашIамстI ашIыпIа хъвшараква гIахътIрала анхарагьи: Апсны апны ауи апхъала йгIандыршаз ашIыпIа хъвшараква ужвыгьи 31 гIарылахIатI, Трыквшта апны – 8.
А-Конгресс агвып уыста 28 адыргалын йакIвдыршатI, Апсны Республика абаракъ амш йазынархаз агвыргъьахъв адгалрагьи йалан. Асквш 2020 агIан арыпхьарала магIны змаз йапшым апроектква джвыквырцIатI. ЙгIалкIгIара атахъыпI аорганизация Апсны апны коронавирус апшIагылра джьгарта йшалалыз.
Коронавирус апандемия агIан анхара
Коронавирус згIва тшъауацIнахуаз йгIалцIла Апсны гвжвайыгIва аъаща йантагыл АААК анхара акъраль абзазагIвчва рзгIвадара ахчара йазынанархатI. Ауи лшарахатI Апсны абзазагIвчва коронавирус йачвыхчарала йапшым акъвырльыкъвхартаква алата йгIандыршаз аштаб, «Киараз» гвчIагIв организация, «Адгылара» жвлара хабарргарта квта йгьи Апсны медицина нхагала, хъвшвыла, фачIвыла йгIарцхърагIуз Москва апсуа диаспора рыцынхара абзирала. АААК аъаща баргвы йалашвата фачIвы йазыбжаз арепатриантква ртгIачваква йырцхърагIатI. ЗымгIва шалу ауат 126-гIв йнадзун.
Пандемия ангIаджвыквыл АААК ахабарргарта портал анхаща апсахын Апсны абзазагIвчва коронавирус йачвыхчарала аштаб йгIатыцIуаз ахабарква гIатанацIун.
АААК ЙхIаракIу асовет аунашвачпагIв Эгьзакь Мусса Апсны коронавирус апшIагылра апны йатахъхушыз медицина ъамапсыма, хъахчага гIайщтитI. АААК ахъада Апсны згIвадарахчарала а-Министерства апны йгIандыршаз аштаб йарыхIазырыз ашвъа йаныз амедицина нхагаква зымгIва йхвгIатI.
Трыквшта апны АААК ашта хъвшара карантин агIамта агIан Трыквшта апны йапхьуз апсуа астудентква ахчала йырцхърагIун.
ГвчIагIвчпара
Асквш 2020 агIан АААК агвчIагIв уысква коронавирус апшIагылрагIвацала йгьгIашIамстI. АдкIылара Баслахв кыт апны арыпхьагIв йтгIачва тдзы дыргылырныс йырцхърагIатI. Ауыхвага пкъыгIваква а-Конгресс зцынхауа йгьи йагIвзу ауагIа йырхвгIатI. ЙацхърагIатI АААК Джьырхва кыт апхьарта аспорт пещ арчIаджьрагьи.
Асквш 2020 агIангьи АААК Апсны акытква рпны апхьартаква йрыцIалыз ацIайква апсуа бызшвала атетрадкви амшгIвыракви согIата йырнаттI, дара апхьартаква Трыквшта йаъу, ХIапIатI АхIмад унашва зхъицIауа АААК ашта хъвшара йалакву йырзырхвгIаз футбол, баскетбол, волейбол, гандбол йызласуаш атопква рырттI.
Цри бызшва ахчара
Асквш 2020 агIан АААК «Апсышвала хIчважвитI / Абазала хIчважвитI» видеокурс арыхIазыртI. Ауи апхьарасахIат 300 райхIа гIацIанакIитI, ауат аорганизация асайти асоциал сетква рпны анапакви йыртапI, йапшым акъральква йырту, йапшым абызшваквала йчважвауа апсуа-абаза диаспораква йрыуу дзачIвызлакIгьи йшгIайгвынгIвуаш апшта йыргIапспI. Апроект йгIацIагылтI Москва абызшва апхьарта Capital School Center – ауи апхьарасахIатква йара интернет тыпта йаму зымгIва рпны йгIатанацIатI.
Апсуа бызшвала апхьараква ауи асквш агIан Санкт-Петербург апынгьи йгIахъыртIытI, Москва апны ауи апхъала йапкъьахаз абаза бызшвала апхьараква АААК ацхърагIарала йджвыквырцIахтI.
Агвбайара тынха гIащаквыжьра
Апсуа-абаза уагIахъа ргвбайара тынха ауагIа йрылагара апны уыс ду архъйитI АААКи «Алашара» жвлара адкIылари рпроект «Амазара»
(апсуа бызшвала – «байарахчарта» –
аредакция ррытаразга
)
. Ауи дагIаджвыквцIагIвхатI Эгьзакь Мусса.
УахьчIвала ауи апроект апкъ йтата абаза уагIа ргвбайара тынха йгIаквчважвауа афильмква хъырххьатI, ауат адуней шабгу апны уагIа жванызкьыгIвпхьадзара рпшхьатI. Ауи абаркIыра апны йапхъахауата йхъырхыз апсуа гIахIвыща йазынарху афильм акIвпI, ауи асквш 2020 ацIыхъваква йадынхалуа йалагатI. Йшабгу йгIауахвырквын апроект абаза уагIа йырцIасу акультура апшдзари ацIолари гIанарбара атахъыпI.
Йджьащахъву ачIвыйа? «Амазара» проект абзирала йыдзуаз абаза хIваспа чпаща гIащаквдыргылхтI: афильм адынхалра йгIахъшахъыцIын Къарча-Черкес апны йатахъыз анхагаква рхвгIатI, йазалхта хIваспачпарта гIандыршан ужвы ауаъа йызтахъу ауи азъазара йазырбжьитI.
АцIайква рыдынхалра
Июнь агIан, Апсны апны пандемия йгIалцIла йщаквдыргылыз ашIакIраква райхIара аннырхх, Адуней апсуа-абаза конгресс Атара кыт апны Асабиква рхчара адуней мшы йазынархата саби гвыргъьахъв адыргалтI. УацIыхъван абзазагIвчва рахIварала АААК агвыргъьахъвква ПакIващ, РекIа, Баслахв, АкваскIьа, Гвып кытква рпынгьи йакIвнаршатI, ауат цIайта 200-гIв райхIа рылан. Йара ауи апш гвыргъьахъв адыргалтI СогIвым «Акытыжв» апынгьи.
Датшагьи магIны зму проект джьащахъвакI АААК «АМЧ» жвлара адкIылара ацта йацдырхъйатI. «Ашьҭра»
(апсуа бызшвала – «ткъвым, гIаншара» –
аредакция ррытаразга
)
зхьырцIаз ауи апроект апкъ йтата акытква рапхьартаква йцауа ацIайква рыхъазла Апсны апны турых зпщылу ашIыпIаква рпны амдараква адыргалитI. МгIва йъадзакву асабиква щымта къуат ацIата кIара ддрыфитI, амдара йаналгара амщтахьгьи апсабара апны йдырчитI. АшIыпIа джьащахъваква дырбара йахъазымкIва ацIайква тшанпсырщауа апсуа хъвмарщаквала йдрыхъвмаритI.
Асквш 2020 агIан апхьагIвчва АнакIапия багъьата йыргарныс рылшатI, ауаса уацIыхъван пандемия атагIацIсхын апроект зныкIдза йашIадрыстI. Ауи асквш 2021 агIан «Аимадара» – хIва
(апсуа бызшвала – «абанпараква рабамдара» –
аредакция ррытаразга
)
ахьырцIан йатаджвыквырцIахтI.
АгIвыма къральква рпны анхара
Асквш 2020 октябрь агIан АААК архъйагIв секретарь Гьыцба Инари ЙхIаракIу асовет йалу Алшундба Инвери Сирия йцан апсуа-абаза йгьи агвхъауа диаспораква руысхагIвчва йрынйатI. А-Конгресс ащтийыгIвчва ауат АААК амурадкви ахачIвкви йрыхадыргIвазатI, уыста йархъйауа, проектта йыздынхалуа, апхъахьыла йыргвыгъу рархIвтI. Сирия йту хIабашталагIвчва
а-Конгресс анхара рымагIальаматхатI, ацынхара йшазыхIазыругьи рхIватI.
2021
Асквш 2021 ауацIа а-Конгресс агвып аэтнокультура байараква рыбагъьара, агвбайара гIахчара йырзынархаз гIаджвыквцIара щарда дырхъйатI. АААК анхара аэпидемиология аъаща йгIалцIла Апсны апынгьи, адиаспораква ъабзазауа акъральква рпынгьи йщаквгылаз ашIакIраква гIапхьадзахауата йаднагалуан. ЙгьашIамсуазтI ашIыпIа хъвшараква гIахътIрала анхара: асквш 2021 агIан АААК 11 хъвшара шIыцкI гIаннаршатI. ЙакIвшун адкIылара уагIа шIыц гIалажьрала анхарагьи.
АшIыпIа хъвшараква рынхара
Асквш 2021 агIан АААК СогIвым Арайон шIыц апны ауаъа йауата асквшква 1992-1993 рагIан йакIвшаз Апсны ауагIа р-Абашта айсра йаладзыз айсчва йырчвахъабагата цIла 85 ларцIан «Ахъмаштылра аллея» гIандыршатI.
Калдахвара кыт апны ашIыпIа хъвшара агIаджвыквцIарала йгьи ахIаракьатчпагIв Уатырба Денис йцхърагIарала апхьарта-интернат апны йынхауа атлетика хьантала асекция йатахъыз спорт ъамапсымала йадыргалтI. Йара ауи акыт апны АААК йалакву ареспублика мгIва йыквгылу ажвлара транспорт агIашIасырта дрыцкьатI йгьи йгIадыршIыцхтI. Мгвыдзырхва апны АААК айззарта пещ арчIаджьра йацхърагIатI, ЧIлоу апны – абакIра йъазырбжьауа апещ.
Баслахв апхьарта апарк апны а-Конгресси акыт абзазагIвчви апсуа гIвгIвчва рыхьызкви ражвакви зну гъвы 70 дыргылтI. Сентябрь а 1 йадахIвуата Уатхара аквтанай апхьарта апны йъапхьауа акласс дырчIаджьтI, Пицунда апны суратгIврала асекция ахъазла амольбертква рхвгIатI, шахматасрала анкъвакъвра йалаз ацIайквагьи согIа рырттI.
АААК агвып Гагра апсуа апхьарта апхьагIчва гIарцхърагIан апхьарта апшцIа апны цIла ларцIатI, уацIыхъван Colors of nation жвлара адкIылара алата экология нархара зму агIаджвыквцIараква руысла анйара-лекция акIвдыршатI.
АААК акоманда йъадзанхауа ахвысквша руацIа знархараквала йапшымыз – спортызтI, культуразтI, арыпхьаразтI – проект 107 дырхъйатI. Апсны апны ауи анхара йахъпшылитI Жьыба Дмитрий унашва зхъицIауа, Самсониа Херсони Гарзолиа Дамири ъанхауа АшIыпIа хъвшараква рыцынхарала ахъвшара.
Социал нархара зму агIаджвыквцIараква
ЙшцIасхаз апшта асквш 2021 агIан АААК агвып ахъмаштылра йгьи агвыргъьахъв алалраква джьгарта йрылан. СогIвыми Гвдауыти рпны асаби гвыргъьахъвква акIвшатI, Санкт-Петербург апны АААК, «Охта» чкIвыныргIа рквти дари алата, Апсны ауагIа р-Абашта айсра апны йгIатыргаз АйгIайри Ахъахвитри рымш дыртлапIауата концерт адыргалтI.
Цри бызшва гIащаквыжьра
Асквш 2021 агIан АААКи «Алашара» адкIылари апсуа-абаза бызшва гIащаквжьрали тшауацIнарыхрали апрограмма шIыцра аларцIан йдрыбагъьатI. Ужвы ауи цхъвыкIта йалапI: арыпхьагIвчва рыхIазырра йгьи рдырраква йрылархIара; анаука йгьи анаука-педагогика нхагIвчва рыхIазырра; апхьагаква лыхра йгьи йгIацIщтра; абаза йгьи апсуа бызшваквала теория магIны зму, анхарагьи йахъвуш архъвыхраква акIвыршара; абаза бызшвали литературали адырраква ауагIа йрылагара. Цри бызшвала арыпхьара онлайн амальла йадыргалуа йалагатI. АААК Айкьангьашырта клуб апроект абзирала абаза бызшвала йапхъахауа бжьыла йану книга гIацIцIтI – ауи ХХ асквшышв ахъаква рагIан Трыквштала йагаз абазаква рыцхIагIата йзынйаз йгIаквчважвауа ТхIайцIыхв Бемырза йроман «Нышв напIыкI» акIвпI.
Арыпхьари анауки
А-Конгресс ахъазла асквш адахIвра хъадаква йрыуапI хIабашталагIвчва дырра хIаракIы раура ахъазла цхърагIара рзыгIаныршара. АААКи Санкт-Петербург къральыгIва бнатехника университети мачвы зцIарцIаз ангIалра абзирала Апсны йауу 8-гIв абитуриентчва асквш 2021 агIан ауи апхьарта хIаракIы ацбзазартагьи гIарыртуата бюджет ахъвыла йыцIалныс лшара раутI. Асквш 2022 агIан йара ауаса йапхъахауа акурс йыцIалыз рпхьадзара 18 йнадзатI.
АААК ангIалра адначпалтI Петр Ду йыхьыз зхъу антропологии этнографии рмузейгьи (Кунсткамера). Ауи ацынхара амгIва гIахънатIытI: гвыпла монография дрыхIазыритI, Кунсткамера архив йгIалху асуратква ргIарбарта адыргалитI, анаука статйаква ргIвитI, архъвыхраква акIвшитI, апхьахьа шIаква аспирантура йыцIалырныс лшара рауитI.
СогIвым йаъу АААК ауысхарта апны асквш 2021 агIан апсуаква ртурых, ргвбайара, рэтнология йырзынархаз алекцияква акIвшатI. Ауат дгIарыпхьатI АААК ЙхIаракIу асовет йалу, йбергьльу апсуа этнолог Барцыц Марина.
Ауи акIвымкIвагьи Адуней апсуа-абаза конгресс апсуа-абаза уагIахъа ртурых, ргвбайара, рыбызшва шазакIу йгIаквчважвуз алекция Уарча кыт апны йаднагалтI. Ауи дгIапхьатI АААК ЙхIаракIу асовет йалу, Гулиа ДырмытI йыхьыз зхъу Апсны агуманитар рхъвыхраква ринститут адиректор, йбергьльу апсуа апхьахьа Ашуба Арда.
СогIвым апны Ан-абачва рклуб алачIвараква акIвшалун, анйараква адыргалтI Гагра апынгьи.
Спорт
Йцаз асквшква зымгIва рагIан аспорт проектква рырхъйара а-Конгресс агвып йалкIгIу гватра рзалырхуан. Асквш 2021 гIаншара дута йалтI Россия йауу «Зенит» футбол клуб ахъвшара Апсны апны йгIахътIра. АААК ауи ауыс швабыж йацхърагIатI. «Зенит» ахъвшара анхара Апсны апны футбол атшауацIыхра мчыта йахъвитI, ареспублика апны аспортсменква гIадзныргылра йазынхитI, йагъьу афутболасчва шIаква Россия апынгьи адуней атопасыртаква рпынгьи йхъвмарныс мгIва рнатитI.
Арыпхьарала апроектква
Асквш 2021 агIан арыпхьарала апроект «Аимадара» атаджвыквырцIахтI, ауи апкъ йтата ацIайква арыпхьагIвчвагьи ан-абачвагьи рыцта Афон ШIыц ахIатшпы, асльанква рпарк «Прайд» йцатI, «Апсны» этнопарк апны дырра щарда гIазлыркIгIаз алекция йаздзыргIвытI. «Аимадара» проект йапшым акытква рапхьагIвчва 400-гIв райхIа гIаланакIхьатI.
«Амазара» проект апкъ йтата асквш 2021 ауацIа 3 видеороликкI хъырхын ауагIа йддырбатI: ауагIахъа гIахIвыщаква, апсуа уагIа рашва «Нарҭаа рышҭыбжь» (
апсуа бызшвала – «НартргIа ргьарпагьаджь» –
аредакция ррытаразга
) йгьи абаза хIваспа шырчпауа йгIарыквчважвауата.
Асквш 2021 июль агIан АААК абаза уагIа ртурыхи рэтнографии йырзынархата «Иарбан? Иаба? Ианба?» («ЙачIвыйа? ЙабакIву? ЙанбакIву?») акъыльрыпшгIага хъвмарра аднагалын йакIвнаршатI. Ауи Апсны акъральыгIва телерадиуакомпания астудия апны йхъырхтI. АдгалагIвчва шгвыгъауала, ахъвмарра авидеоверсия Апсны апны йахъазымкIва ауи утыцIтагьи щардагIвы запшуаштI.
ГвчIагIвчпара
АААК «ХIара хIацыпI» квта апны йызхьпшквауа ачымазагIвква йазалху аъамапсымаква – йанрыдынхалуа йызквызлауа агвабанква, йымкIахIауата тшыркIныс тшызларбжьауа аплатформаква, айъазагIвчва асабиква йанрыдынхалуа йгIартахъхалауа йазалху ароликква – рзыднаргатI. Аквта апшцIа апны саби хъвмарырта дыргылтI. Ари аквта йалкIгIата йыздынхалуа зызгIвадара йшыртахъу апш йамрыпIатIауквауа ракIвпI, ауаъа йаъу райхIарагIв сабипI.
1992-1993 рагIан Апсны ауагIа р-Абашта айсра анакIвшуз Гагра ангIадырхвитх амш – октябрь а 6 агIан АААК айсра аветеранква, айсра ныкъвадыкъвара гIалызгаз рреспублика адкIылара «Апсны» зхъпшылквауа согIа рызнарыхIазыртI. Ауат ателевизорква, апещрпхагаква, ахъыза пхаква рырттI.
Ареспублика йауата 10 апхьартакI коронавирус азгIва тшанауацIнахуаз агIамта йыртахъдзаз абактерицид рецеркуляторкви агIвычIвгIвыс йыдуымрысылуа атермометркви рырттI.
Асквш ацIыхъва – Асквш шIыц ангIаталуаз АААК Апсны йауу гIари щардагIв зму, баргвыра йалашваз, асоциал къвырльыкъвхарта ахъпшылра йацIу атгIачваква согIата фачIвы, ахъагIараква рзыднаргатI. ЦхърагIара рыквшватI Гагра къали Гагра район йаланакIуа Цандрыпщ, Гьаджьрыпщ, Махадыр, Лапстархта, Алахадзыхь, Бзыпта кыткви рбзазагIвчва.
СогIвым, Адыгьа урам апны АААК Асквш шIыц агвыргъьахъв агIаталымта саби хъвмарырта аргылтI.
2022
АгIвыма къральква рпны анхара
ХIызту асквш 2022 февраль агIан йазалху хъвдаквцIара зму Апсны агIвымакъраль уысквала а-Министерства ахIвачIвгIвы Гриттани Вито йгIаджвыквцIарала АААК агвып «АуагIахъаква рхъа дара-дара йагвындыргIвныс рхвитнагIа. Апсни Европа Дуи» ахьызта адепутат Далль-Оссо Маттео йпресс-конференция адыргалтI. Ауи Рим, Италия р-Парламент апны йакIвшатI. Ауи йалан йгьи йгIачважватI Апсны р-Президент Бжаниа Аслан, АААК ЙхIаракIу асовет аунашвачпагIв Эгьзакь Мусса, АААК Аппарат аунашвахъцIагIв Таниа Кан.
Хабарргарала анхара
Ауи апхъала асквшква йрапшта асквш 2022 агIангьи а-Конгресс хабарргарала анхара гватра ду азалнахуан. ЙгIалкIгIара атахъыпI АААК анхагIвчва дара ркъарула асквш 2021 агIан жвасквша зхъыцIыз хвитта абакIрала аклуб «Абаза» йгIаквчважвауа фильм шхъырхыз.
Афильм АААК ЙхIаракIу асовет аунашвачпагIв, абзихагIв, хвитта абакIрала СССР аспорт амастер Эгьзакь Мусса йгIанйыршаз аклуб атурых гIанахIвитI. Ауи йалашватI Москва, Наро-Фоминск, Санкт-Петербург, СогIвым, Гвдауыта рпны йхъырхыз акадрква.
Ауи акIвымкIвагьи АААК апроект шIыц «АААК алактаква» апкъ йтата а-Конгресс агвып йалакву гIадырчважвауата йырхъырхыз авидеоква гIатарцIауа йалагатI. Апроект гIалазгаз ахабарргарта портал аредактор хъада Лазба Амина лакIвпI. СогIвым апны а-Конгресс ауысхарта анхагIвчва ргIачважвараквакI анырцIахьатI, ужвы Санкт-Петербург йаъу АААК ауысхарта хъада анхагIвчва, АААК ЙхIаракIу асовет йалакву гIадырчважвара ргвыгъапI.
Апсуакви абазакви ргвбайара тынха йазынарху апроект «Амазара» апкъ йтата апсуа ашва йгIаквчважвауа ужвыгьи фильмкI хъырхтI. Ауи асценарий лгIвытI, режиссертагьи дадынхалтI Апсны апны гIатгара зму артистка, Чанба Самсон йыхьыз зхъу Апсуа драмтеатр арежиссер Аргвын Мадина. УахьчIва «Амазара» проект йаланакIуата хроликкI йрыдынхалитI – атацанадылра йапщылу ацIасква, ауагIахъа макъымасгаква йгьи Апсуара ахабзаква йгIарыквчважвауа.
АААК Апсны ауагIа ргIвгIвы Гогуа Алексей йгIахIвахра «Сыс» йгIахъыху, йара ауи апш хьзы зму афильм айшыс Апсны апны йапхъахуз агIарбара аднагалтI. Афильм дарежиссерпI Герасимов С.А. йыхьыз зхъу кинематографияла Россия акъральыгIва институт (ВГИК) йгIалгаз Къварча Амина. А-Конгресс ацхърагIарала апсуа мультфильм «АбраскIьыл йфыруысква» ангьльыз бызшвала йатаркIтI. Ауи алайцIатI йгьи йгIанйыршатI асуратчпагIв, амультипликатор Квициниа Астамур. АтакIра дадынхалтI АААК ахабарргарта портал аредактор хъада Лазба Амина.
Арыпхьари азгIвадарахчари
Асквш 2022 сентябрь йгIашIарышвта СогIвым йаъу АААК ауысхарта апны арыпхьарала, жвлара джьгаррала йгьи згIвадарахчарала ахъвшара гIандыршатI, ауи даунашвахъцIагIвхатI Хагба Изольда, ъачIвагIагIвта ауаъа дынхитI Хьышба Науыр. Ахъвшара йапхъахауа медицина цхърагIарали ъачIвагIа гIалхрали атшыбжьараква джвыквнацIатI. Гвдауыта йгьи Очамчыра районква йгIарыланакIуа акытква рпны апхьагIвчва швкIыгIвпхьадзара агIвычIвгIвыс тамамта йапхъахауа медицина цхърагIара шйурадзуш рдырхьатI, зуыс йазъазу аъачIвагIагIв йдйырбауамцара ахвыртаква шшIаухIвуш, псып змаухуа ушицхърагIуш тшазырбжьатI. Апроект апкъ йтата ареспублика апхьартипхьадза айъазагIв дъадзагIамис закI зызныйыз уызлайцхърагIуш ахъвшвкви аъамапсымакви зту адестаква рыртуаштI.
СогIвым йаъу АААК ауысхарта апны Зантариа Рустам йхьырпшыру Айкьангьашырта клуб нхауаркIвитI. УахьчIвала ауи нархара хъадата йызланхауа Апсуара акIвпI.
СогIвым йаъу АААК ауысхарта апны алекторийгьи нхитI: атурыхдырыгIв, АААК ЙхIаракIу асовет йалу Инджгиа Джьамбул апсуа уагIахъа ркультури ртурыхи дгIарыквчважвауата хлекциякI акIвйыршахьатI, ауат йызтахъу дзачIвызлакIгьи дрыздзыргIвы йауитI.
Спорти чкIвыныргIа рыцынхари
Июль агIан Къарча-Черкес Республика апны «Алашара» адкIылари АААКи йадыргаллауа Абаза уагIа VII рхъвмарраква акIвшатI. Ансисквша йакIвшалауа «Абаза» культура-спорт фестиваль йахъвыкIта йалтI Черкесск апны йдыртлапIаз апсуа-абаза уагIахъа ркультура амши Апсны абаракъ амшгьи.
Асквш 2022 сентябрь агIан СогIвым апны апсуа уагIа рхъвмарщаквала «Ахьышьҭра» анкъвакъвра акIвшатI. Ауи йалан Дурыпщ, Джьгьарда, ЧIлоу, СогIвым апхьагIвчва ргвыпква. Анкъвакъвраква йрадгалагIвхатI СогIвым къала аунашвахъцIарти АААКи. Ари анкъвакъврагьи, а-Конгресс ауысхагIвчва Апсны йапшым апхьартаква рпны йадыргалуа ауагIахъа хъвмарщаквала амастер-классквагьи мурадта йрымапI «Аимцакьачара», «Ахылпахас», «Акьыаброу» йрапшу апсуа уагIа рхъвмарщаква гIащаквыргылхра, чкIвыныргIа аспорт йадкIылра, ауагIа апсуаква ргвбайара рыцIа йабгата йрыладырхIвара. Ауи анархарала джьгарта йынхитI Апсны апны АААК ашта уысхарта апны йгIандыршаз чкIвыныргIа ртшауацIыхри физкультури рхъвшара. Ауи унашва ахъицIитI Берзениа Валерий, ъачIвагIагIвта ауи дйыцынхитI Квициниа Эсма.
АААК апхьартаква цхърагIара драдзарала анхарагьи гьашIанамрыстI. Ауи апшта, Лыхны апны АААК ашIыпIа хъвшара ауысхагIвчва ауыжвгIанчIви спорт тшыбжьагаква дыргылтI. Воркаут ахъазла атурникква зымгIва акыт ажьира апны йырчпатI.
АгвчIагIвчпари социал нархара зму агIаджвыквцIаракви
Асквш 2022 агIан йапахъахуз агвчIагIв акция АААК гIари зщарду атгIачваква йырзынанархатI. Ауи Асквш шIыц агвыргъьахъв амшква рагIан йакIвшатI.
А-Конгресси «Асабихъа адуней» гвчIагIв фонди «Турист» турист компании йацыта Гагра район йауу атгIачва дуква йрыуу асабиква Апсны акъала хъада йдрайгватI. 36-гIв йнадзуз агвып ран-рабачвагьи рыцта январь а 11 амш шабгаз СогIвым йтаргатI, ауаъа йанцуз «Апсны» этнопарклагьи йыдсылын джьащахъвара щарда рдыртI.
Асквш 2022 агIан АААК ЙхIаракIу асовет йалу, Трыквшта апны ашта хъвшара унашва ахъызцIауа ХIапIатI АхIмад йгIаджвыквцIарала Трыквшта апны АААК ашIыпIа хъвшараквагьи алата йцIасхаз «Агвы апхара» гвчIагIв акция атакIвшахтI, ауи апкъ йтата Апсны апны къвльейсызта йбзазауа ауагIа чгIвычи щапIхъацIи рзыршатI. ХIабашталагIвчва рсогIаква рзыргатI Гвдауыта аковид чмазагIвтарагьи, СогIвым апны ашIашIкIгIара згIваква йъарайъазауа ачымазагIвтарагьи, СогIвыми Гвыльрыпщи рпны 13 сабигIзартакI, СогIвым, Калдахвара, Очамчыра ртдзы-интернатква, СогIвым ацхърагIага апхьарта рпны зынхаша дууым анхагIвчвагьи.
Июнь агIан Асабиква рхчара амш йадахIвуата АААК Апсны акъала хъада апны ацIайква йыргIвыз асуратква ргIарбарта аднагалтI, ауи апхъала Гвдауыта район йаланакIуа Уатхара кыт апны ахвыцква ауагIахъа хъвмарщаква ддырбауата, уыпкъ райшата йшукIуаш йазырбжьауата йрыдынхалтI.
АААКи «Алашара» адкIылари рхъпшылра йацIата Черкесск апны йшцIасхаз апшта Абаза уагIа ркультура амши Апсны акъральыгIва баракъ амши дыртлапIатI.
Апсны апхIвысква р-Координация совет анхара
КIьыдата уаквчважвушта йаъапI Апсны апхIвысква р-Координация совет сынчIва сентябрь агIан йджвыквырцIаз апроект шIыц «АнгIалра уаззырцауа амгIва». Апроект апхIвысква йырзынарху анхарала стратегия лыхра йазынархапI. Апроект апкъ йтата ажвлара рпны атгIачва ахв щтIыхрала, абзазаща агъьчIврала апрограммаква лырхтI. Асовет даунашвачпагIвхатI Апсны апынгьи ауи утыцIтагьи бзита йырдыруа ажурналист Бебиа Екатерина.
Асквшква 1992-1993 рагIан йакIвшаз Апсны ауагIа р-Абашта айсра апны йгIатыргаз АйгIайра асквш 29 андыртлапIушыз апхъала Бебиа Екатерина «Апсны анчваква амамыри асоциал захвари йрызгылапI» жвлара мгIвайсра ауысхагIвчва дрынйатI. Анйара пхата йакIвшатI, ауаъа ареспублика апны йбергьльу апхIвысква ргIагвалашвахраква чкIвыныргIа йрархIвуан, ауат йрылабжьун.
Асквш 2022 октябрь агIан АААК йаланакIуа Апсны апхIвысква р-Координация совет ащтийыгIвчва Лагъь КIавкIаз акъалаква Ставрополь, Черкесск, Нарцана йгьи Гвым кыт рпны йакIвшаз Апсуа-абаза форум йалан. Анйараква злалгаз гIаншара хъадата йалтI а-Конгресс йаланакIуа адкIылари Ставрополь шта абазаква рыжвлара адкIылара «Абази» йацыта аршIыйара проектква рхъйара ауысла йадырчпалыз АнгIалра. Ауи ауат йапшым ауысква радгалра апны ацацхърагIара шрызбжьазлуш, ахIбачви йгIадзынгылуа абанпари ращтаныкъвара рыбагъьара йшазынхуш гIанахIвитI.
УахьчIва Адуней апсуа-абаза конгресс, ахърыкъьаракIгьи аламкIва, зкъаруквагьи зпсгьи зымгIва йхIзацалу ауыс йазынзырхауа акъыльагIвчвала йалу гвыппI. ЙхIмураду ари акIвпI: хIчIвырхъаква атыхIп-атыхIпуамцара йазакIу абаза уагIа зкъазща зму уагIахъата йгIащаквыжьра йахъазымкIва рызхIара, ртшауацIыхра, ркъагIара хIацхърагIарныс. Ауи акIвызтIхIва, араъа йгIахIырбазгьи йгIаунахIвитI тахъырагIвацала ахачIвкви апроекткви шузымырхъйуш – рыцIа магIны зму ахъвыцракви асоциал гIаджвыквцIаракви рахIа гIаумахвыргьи, ауи анхара ймачIымкIва ахча атахъхуштI.
УахьчIвала а-Конгресс абзазага щатагьи анхарагьи йыргIалцIыртата йаъу АААК ужвы йахъаду йхъатачIв ахчагIвацаква ракIвпI – ухIва ауаштI. Заджв йыхъазла ауи зджьара йгIанымхауата йхIатлапI, йаргьи ужвы ахча гIалцIырта шIыцква гIаурала ахачIвы мчыта йгIагылитI. А-Конгресс ауи ауысла хъвыцра-пшыщата йаъу зымгIва йрыздзыргIвныс йхIазырпI. СогIвым апны а-Конгресс счет амапI, ауи нхитI, дзачIвызлакIгьи ауаъа кIара йзалацIуштI. АААК алазара ахъазла ашвачIвкви апроектква рырхъйара ахъазла ацхърагIаракви а-Конгресс асайтлагьи йалауцIа йауитI.
© ЙызгIвыз – Ардзынба Аста
Йахьпшыз – Солдатенкова Ольга
Абаза бызшвала йатазкIыз – ЧкIала Георгий
Аредактор хъада – Лазба Амина


Лента событий ВААК
Апсны апны ЧкIвыныргIа рдуней фестиваль адгалрала АуагIахъа комитет анхара джвыквнацIатI.
ЧкIвыныргIа рдуней фестиваль-2024 (ВФМ) тшазрыхIазырра апкъ йтата Апсны апны АуагIахъа адгалра комитет анхара джвыквнацIатI. Ауи сентябрь а 8 йакIвшаз чкIвыныргIа руысквала АкъральыгIва комитет алачIвара апны йгIахъыртIытI. АлачIвара йалан акомитет, чкIвыныргIа руысквала СогIвым къала аунашвахъцIарта, Адуней апсуа-абаза конгресс, Апсны ашIара радкIылара «Апеипш» руысхагIвчва. Ауат ВФМ АуагIахъа адгалра комитет гIаныршара, алачIвара аунашвахъцIара органкви АуагIахъа адгалра комитет аунашвахъцIара органи алхра йырпщылаз ауысква йрылачважватI. ЧкIвыныргIа рдуней фестиваль асквш 2024 мартI а 1 йгIашIарышвта а 7-дза «Сириус» федерал шта апны йакIвшуштI. Ауи Апсны аделегациягьи алазлуштI.
Агрба Харитон апрофессионал ринг апны 12-хауа айгIайра гIатигатI.
Айсра сентябрь а 8 Челябинск апны RCC Boxing Promotions йаднагалыз бокс ахъвлапын йахъвыкIта йакIвшатI. Харитон дипшIагылан Панама йауу сквш 31 йырту Дюран Александр. РахIа мачI зчакьуа абоксерква рапшIагылра амахъарыхъвара Харитон йымата йакIвшатI. Агрба 10-хуз араунд агIан техника нокаутла дайгIайтI. Ари айсра Харитон WBA адуней рейтинг апны ТОП-15 дрылалныс лшара гIайнатитI. ХIабашталагIв йгIатигаз айгIайрала хIйайхIвахIвитI, йпрофессионал мгIва апны адахIвра шIыцква йзыхIтахъпI!


Лента событий ВААК
Апсуа-абаза уагIахъа йгIарылцIыз йбергьльу агIвычIвгIвысква йырхIвата «пхьынцIыгIва гIазшIалыз» ажваква.
Адуней апсуа-абаза конгресси Инджгиа Джьамбули рпроект «Атурых тынха хIуачIвымш ахъазла»: 3-хауа афильм.
«КIавкIаз: акультураква ралысырта»: Санкт-Петербург апны МАЭ РАН КIавкIазла ахъвшара асеминар акIвшатI
Санкт-Петербург йаъу антропологии этнографии рмузей (Кунсткамера) апны ноябрь а 23 атшын МАЭ РАН КIавкIазла ахъвшара йаднагалыз «КIавкIаз: акультураква ралысырта» семинар акIвшатI. https://abaza.org/abq/1123
АААКи Лагулаа Беслани «Аимцакиачара» фильм апшыгIвчва йддырбатI.
Апремьера Адуней апсуа-абаза конгресс ауысхарта апны ноябрь а 23 атшын йакIвшатI. Афильм «Амазара» проект апкъ йтата йхъырхтI. https://abaza.org/abq/1122
Адуней апсуа-абаза конгресси Инджгиа Джьамбули рпроект «Атурых тынха хIуачIвымш ахъазла»: 2-хауа афильм.
АААК Ачандара кыт апны ъачIвагIагIалхрала атшыбжьара акIвнаршатI.
УахьчIва аъачIвагIаква йгьапшым йгьи щардапI, ауат сквшигIадза йрылахIитI йгьи тшырпсахитI. Уыззычпу, упсы бзи йабауа уыс шпагIалухуаш, тшыззубжьуш запшнархарайа, уабапхьуш – тамамта йадгалу ъачIвагIагIалхрала анхара чкIвыныргIа арат магIын ду зму азцIгIараква рджьауапква гIарауырныс йырцхърагIитI. Арыпхьарали згIвадарахчарали жвлара джьгаррали АААК ахъвшара ъачIвагIагIалхрала йызкьазууыз атшыбжьара Гвдауыта район йаланакIуа Ачандара кыт апны йакIвнаршатI.
Атренинг йгIадрайгватI АГУ азъазара ахъвшара йапхьауа Аджьынджьал Амина, агроинженер хъвшара йапхьауа Багателиа Айнар, физика-хIисапчпара хъвшара йапхьауа Касландзиа Нестор, МГИМО дуней журналистикала ахъвшара йгIалгаз Чкадуа Наала. Пхата йадгалаз анйара апны асасчва АААК ахъвшара аунашвачпагIв Хагба Изольди аъачIвагIагIв Хьышба Науыри рыцта апхьагIвчва йрачважватI, дыррагIацIгарали нхарта гIаурали дара руысква шалыз рархIвтI.
ЧкIвыныргIа ауат йырхIвуз йрымаджьащахъвата йаздзыргIвуан, азцIгIара рыртуан, айчважвара йалалуан. АщардагIв ари апш айчважвара йапхъахауата йалан. Атшыбжьара аналга апхьагIвчва аколледжква рпны апхьара йшнарахвуа йгьи йшадрыпхьауа зну абуклетква рыларшатI, абадыргаква амырдатI.
ЪачIвагIагIалхрала апроект йхIаракIу йгьи йазалху квтанай дыррагIацIгара йапшым анархараква чкIвыныргIа йшырдыруаш йазынархапI. Апроект джвыквлищтара ари йжвипщхауа анйарата йакIвшатI.
АААК КIалдахвара апхьарта-интернат апны диспансеризация акIвнаршатI.
Адуней апсуа-абаза конгресс КIалдахвара апхьарта-интернат апхьагIвчва рзгIвадара архъвыхтI. ЗымгIва шалу апхьагIвтагьи арыпхьагIвтагьи диспансеризация 150-гIвы райхIа гIакIылстI. Архъвыхраква акIвдыршатI: апедиатрква Уатырба Ангелини Рогова Натальи, аневролог Конджариа Саида, ареабилитолог Агрба Арзадин, акардиолог Жваниа Алена амедахщчва Барзаниа Иналити Тарба Алини лыцта, аэндокринолог ПапIба Лия, ауролог Смыр Давид, аофтальмолог Жьыба Мадина, аоториноларинголог МикIанба Лана. Ауат ракIвымкIвагьи адиспансеризация йалан СогIвым къала амедицина колледж апхьагIвчва. ЙшалакIу йгIауахвырквын апхьагIвчва рзгIвадара аъаща гьгвымхам. КIара зхьуата йгIалыркIгIаз ацIайква ужвыгьи датша рхъвыхра йгIакIылсныс йырщтиуаштI. Диспансеризацияла апроект акъалаква рпны йаъу амедицина квтаква йырчвыхъарата йбзазауа акыт апхьагIвчва медицина цхърагIара драдзара йазынархапI.


Лента событий ВААК
АхIврапшдзаква ъащтIарцIуз АААК алан.
Адуней апсуа-абаза конгресс агвып Артшхъвара апарк апны йгылу айсра йаладзкваз рчвахъабага хIврапшдза азыщтIазцIуз йрылан. Асквш 1993 сентябрь а 23 апсуа рква СогIвым аквта ркIытI. АсахIат 15:30 аннадза Апсны Республика абаракъ Аминистрква р-Совет атдзы акв апны йбрыбыруан – Апсны акъала хъада гIахвитхатI. АйгIайрадза йгIанхахыз хымшкI ракIвын.


Ажурналист, АААК апны йгIаныршу Апсны апхIвысква р-Координация совет аунашвахъцIагIв Бебиа Екатерина абзазара йгIахъылхыз афильм «Абазашта» газет аредактор хъада, КъЧР апны гIатгара зму ажурналист, Апсны Ажурналистква радкIылара йалу, «Ахьдз-Апша» орден III астепен зквнадыргаз Къвыл Фардауыс йгIалыквчважвитI.
Абзазара йгIахъыху афильм «АгIамта йацчIвырхъауа» КъЧР йауу ажурналист Къвыл Фардауыс лбзазари лынхари йгIарыквчважвитI. Сквшы гIважва райхIа цIитIта Фардауыс абаза бызшвала йгIацIцIуа «Абазашта» газет аредакция унашва ахъылцIитI. Бебиа Екатерина лфильм апны Къвыл Фардауыс лшани лхъатачIв лкIгIаракви гIахъылтIуамцара хIуыжвгIанчIви заман агIан ажурналист, аредактор йтурасы гIалырбитI. Афильм шабгу – асценарий агIвра апны угIалагата абытра апныла йалгауата – Бебиа лара лхъатала йылчпатI.


Лента событий ВААК
АААК апны йгIаныршу апхIвысква р-Координация совет асквш 2024 ауацIа йыздынхалуаш йаквчважватI
Адуней апсуа-абаза конгресс апны йгIаныршу Апсны апхIвысква рсовет асквш 2024 агIан йапхъахуз алачIвара акIвшатI. Анйара СогIвым йаъу а-Конгресс ауысхарта апны йадыргалтI.
АААК пычIв айсра дыррала проект шIыц джвыквнацIатI
ПычIв айсра дыррала апроект шIыц ашIыпIа хъвшараква рыцынхарала АААК ахъвшара йджвыквнацIатI. Ауи йацыркIтI Апсны Республика Ахъахчара а-Министерстви «Апсуа хысра клуби». https://abaza.org/abq/1141


Адуней апсуа-абаза конгресс ахабарргарта портал Россия рбоксер Агрба Харитон спорт апны йгIамидаз амгIва йгIаквчважвауа бзагIвра арыхIазыртI.
Агрба Харитон – Россия йауу, super lightweight (йапхъахауа аквтанай хIатлара) апны йайсуа дпрофессионал спортсменпI. Профессионалта дайсуищтара гIвысквша цIитI, заджвгьи дгьгIайамигIайстI: 12-н дайсын а 12-нгьи цкьата дайгIайтI.
Йсабихъи йчкIвынхъи
Агрба Харитон асквш 1995 октябрь а 22 агIан Апсны Республика апны дйытI. Йапхъахуз асквшква йцри къала Гагра йтайгатI. Хвысквша дыртата йтгIачва йаргьи дрыцта Россия йаланакIуа Ростов шта апны йаъу Волгодонск къала йталхтI.
Волгодонск йаъу «Олимп» спорт клуб апны йынхауа боксла асекция ауи йапхъахауата данага жвасквша дыртан. Ауаъа дзырцаз йаба йакIвпI – ауи йпа дшхвыцыз далаган спорт бзи ййырбун. Йара Харитон йымгIва ахъа араса йгIайгвалашвахитI:
«Санхвыцыз сайсгIвыта зынгьи сгьаъамызтI, амакIыракI гIаншарыгьи ауи тынчта йшалсыргуш сащтан. Ауаса сыгIвзачва смахъаква шбагъьу, тамамта скшауа тшызбжьарквын сшайсыгIв мчхуш гIасархIвуамца йхъасдырцIатI. Сгвтара саба йанйасхIв асекция сйырцатI".
Абауи апшта жвасквша йыртаз Харитон йбзазара тшапсахтI – ансимшы йызпшуаз апхьарасахIатква йхъурыпа йамуашыз атшыбжьараквагьи гIарылалтI.
Харитон дъанырцIаз асекция унашва ахъицIун, йапхъахуз бжьагIвытагьи дизалтI Тимофеев Николай. УацIыхъван апрофессионал ринг апынгьи йапхъахуз йчIвырхъаква зпщылазгьи йара ауи йакIвын.
Асквш 2013 агIан Харитон апхьарта дгIалган Ростов къральыгIва экономика университет (РИНХ) дыцIалтI, ауаъа экономика амагистр йдиплом йымата дгIацIцIхтI.
Аквтанай йгьи йхIаракIу апхьартаква рпны данапхьуз агIамта ауацIа Харитон квтанайбжа йгьи йапхъахауа аквтанай хIатлараква змаз абоксерква рквта Россия апны йгIвбахауа агылартаква йкIытI, Россия йалакIу агвып днарахвтI, Европа хъвмарраква йрыланакIуаз боксла анкъвакъвра апны рызна медаль гIатигатI.
Агрба Харитон ъачIвагIата йымчпасыз абокс
Асквш 2017 агIан Чачан Республика апны йакIвшуз боксла Россия ачемпионат апны Харитон килограмм 69-дза зчакьквуз рквта рызна гIатигатI. Ауи адахIвра абзирала Агрба Россия йалакIу ргвып дрыларцIатI.
Асквш 2018 агIан Якутск апны йакIвшуз боксла Россия ачемпионат апны Харитон килограмм 69-дза зчакьквуз рквта йгIванхауата рызна медаль гIатигитI.
Асквш 2018 февраль агIан ауи Болгария акъала хъада София апны йакIвшалауа «Кубок Странджа» зхьзу, чва зхъарбауа адуней анкъвакъвра апны афиналбжа апны Къазахстан йауу апрофессионал боксер Маралов Канагат, афинал апынгьи Иран йауу апрофессионал боксер Поштири Саджад Каземзаде драйгIайын апхъагылара гIатигатI.
Асквш 2019 агIан Россия йалакIу акоманда абжьагIвчва Минск апны йакIвшушыз Европа хъвмарраква йцушыз агвып дрыларцIарныс йыквдырпшитIта, йаргьи ауаъа финалдза днадзитI, афинал апны абритан боксер Маккормак Пэт йпны дгIалахитIта рызна медаль гIатигитI.
14 сквша рымщтахь – апрофессионал мгIва
Бокс ъачIвагIата йымчпауата 14 сквша данайсы амщтахь, асквш 2019 декабрь а 13 атшын Агрба Харитон «Face to face» ларпшра апны квтанайбжа хIатлара змаз дрылата йапхъахауата апрофессионал ринг дыквлитIта ауи апхъала заджвы йпынгьи йгIаламхасыз Россия йауу абоксер Абдиев Шохрух дйайгIайитI – асудьяква зымгIва ацшIакIта айгIайра Агрба йырттI.
Асквш 2020 агIан Агрба Харитон Адуней бокс адкIылара (WBA) тшапищылитIта знадзара рыцIа йхIаракIу анкъвакъвраква дрылалитI. Панама йаъу Arena Roberto Duran спорткомплекс апны йакIвшуз анкъвакъвраква рпны ауи хдакъикъакIла Мексика йауу абоксер Рамос Флавио Сезар дашIйырццын йапхъахуз асогIа гIатигатI.
Атшыбжьараква ашIайымрысуамца ауи «Крылья Советов» спорт клуб Москва йаъу ауниверситет апны Армения йауу Диланян Манук дйайгIайитI. Ауаъа WBA Continental аверсияла аконтитент ачемпион йыхьыз пшцIан, Харитонгьи ауи гIайынхатI.
АААК ахабарргарта портал дгIарачважвауата абоксер йдахIвраква лшарата йызчпауа закIгьи дъагIашIанамкIуа, йгIайпшIагыллакIгьи дъайчвымшвауа акIвта йхIватI. АйсракI анипыру ауи йазалхта тшгьазичпум – ансимшы йчпауа ауысква йхитI, дызтагылу амш алаща дгьтыцIуам.
«Уыста йукIуа бзи йубузтын, ауи угвы арчIвузтын укъаругьи абгата йаутуазтын – ауи агIан акIвпI дахIвра ануымазлуш. Абзазара йашIамсуа хIархъвыхитI, умурад уазынадзара ахIатырлагьи ауи уаззырцуш ачIвырхъаква зымгIва атупра атахъыпI. Умурад заъара йхIаракIу уымгIвагьи баргвхитI», – йпшыща хIыцагIвишатI ауи.
УахьчIвала Агрба Харитон йхIатлара – килограмм 63-и бжакIи апны заджв йпынгьи йгIаламхас дпрофессионал боксерпI.
ХIызту асквш мартI мыз агIан Агрба 11-хуз йайсра акIвшатI, ауаъа ауи ГIвадахь Африка уахьчIвала йачемпиону дйайгIайтI. Агрба Харитони Дломо Принци райсра Екатеринбург аспорт хъвмарраква р-Тдзы апны йакIвшатI.
АААК ахабарргарта портал дгIарачважвауата аспортсмен апхъахьыла ймурадква хIыцагIвишатI, Апсны апны спорт атшауацIыхща йыла йшгIацIайжьуагьи йхIватI.
«Апсны апны са гIвзачва щардагIв сымапI, ауати сари хIабадырра гьапышвтуам. Ауат йрылапI спорт ахъаз бзи йызбауагьи апрофессоналквагьи. Са йызбитI хIыуа дзачIвызлакIгьи швапха амидарныс дшхIазыру. Ауи магIын ду амата йспхьадзитI. ЗакI гIазлыцIуаш чкIвыныргIа аъапI, ауатI цIагыла йазыбжапI. ХIара зымгIвагьи Апсны бзиракI азыхIхара ахIатырла хIнапIтараква ачIвымыгъ йхъахIымрышвхуата хIхъа хIадынхалра атахъыпI. Са сыхъаз магIын ду амапI сабашталагIвчва съарабадыруа, швапха ъамыздауа. Уыжвласыла Апсны аспортсмен шIаква рыхъазла мастер-классквакI адыгIгалырныс лыхIхтI», – йхIватI Агрба.
Асквш 2023 апрель а 28 Душанбе апны йадыргалыз бокс ахъвлапын далата Харитон апрофессионал ринг апны 12-хауа айгIайра гIатигатI. 8 раундкI йнайра атахъыз Узбекистан йауу абоксер Нематов Мирзакамоли йари райсра йпщбахуз араунд апны техника нокаутла йалгатI – ауи аспортсмен профессионалта дайсуищтара йагIбахауа нокаутпI.
ЙницIыз асквш 27 руацIа Агрба Харитон 400-н айхIа дайсытI. Апрофессионал ринг апны 12-н дайсын зымгIва рпны дайгIайтI, агIны – нокаутла.
Агрба Харитон Апсны йауу дпрофессионал спортсменпI, анкъвакъвраква Россия ахьызла дрылазлитI. УахьчIвала ауи дуней класс зму спорт дамастерпI, боксла Россия ачемпионатква рпны гIван – асквшква 2017 – 2018 рагIан – рызна согIа гIатигатI, WBA Fedecaribe, WBA Continental йгьи IBF European хьызква нкъвигитI.


Лента событий ВААК
  Вернуться к ленте
27.11.2022 18:40
Гвдауыта, Апсны Республика
АААК РекIа кыт афельдшер-акушер пункт хъвшвыла йацхърагIатI
РекIа кыт апны АААК ашIыпIа хъвшара ахIварала а-Конгресс агвып асквшква 1992-1993 рагIан йакIвшаз Апсны ауагIа р-Абашта айсра йаладзыз афыр Кучубериа Юрий йан Хашба-Кучубериа Ламара унашва зхъылцIауа РекIа кыт афельдшер-акушер пункт агIвычIвгIвыс апхъапхъа уызлайцхърагIуш ахъвшвква азырхвгIатI. А-ФАП акыт абзазагIвчва рыхъазла айъазартазаджвыкIпI, ауи сквшыкI ауацIа 2000-гIв райхIа тшазынадырхитI.
0
АцхIвара гIаныжвыжьра ахъазла
швталра йа тшаншвцIара атахъыпI.
швталра йа тшаншвцIара атахъыпI.
Аквчважвара гьаъам